БЕГИМ КУНЛАР: Бодроқчи чол\n24 ноябр 2020, Тошкент вақти: 23:31\nШаҳриёр “Ўзбек дунёси” эшиттиришининг бу галги сони географияси Америка Қўшма Штатлари ва Швеция. Эшиттиришда ўзбек ҳижрати биринчи тўлқини вакили Муҳаммад Саид ва иккинчи тўлқини вакили Муқимжон Маҳмуд иштирок этади.\nЭнг аввало, “ўзбек ҳижрати” ибораси масаласига аниқлик киритиб олайлик.\nАслида “ўзбек эмиграцияси”, деб ишлатсак, Ўзбекистон ва унга қўшни постсовет давлатлардаги ўзбеклар учун табиийроқ эшитилган бўлур эди. Қолаверса, тилга олаётганимиз ҳодиса диний эмас, дунёвий-сиёсийдир.\nЛекин барибир “эмиграция” сўзи ўрнига “ҳижрат” сўзини олдикки, бунинг боисини лавҳани диққат билан тинглаган муштарий илғамай қолмас.\nЎзбек ҳижратининг икки тўлқини бор.\nБиринчиси – “коллективлаштириш”, деб аталмиш гўштмайдалагич даврда Сталин зулмидан қочиб, большевикларнинг даҳрийлигидан даҳшатга тушиб, асосан, жанубга – Афғонистонга қочганлар тўлқинидир.\n20-асрнинг 20, 30-йилларида кечган бу жараён давомида Ўзбекистонни ташлаб чиққан ўзбеклар кейинчалик Туркия, араб давлатлари, АҚШга кўчди.\nКейинроқ, асрнинг 90-йиллари бошигача Совет Иттифоқини темир панжара тўсиб турди ва ўзбек ғинг деёлмай ўтираверди.\nЎзбек ҳижратининг иккинчи тўлқини темир панжара синганидан кўп ўтмаёқ бошланди ва йил ўтган сайин бу тўлқин оқимига янги ва янги ўзбеклар қўшилмоқда.\n“Бирлик” ва “Эрк” партиялари аъзолари ва диндорлар ўзбек ҳижрати иккинчи тўлқинини пайдо қилиб ҳаракатга келтирган бўлса, кейинроқ бу оқимга Андижон фожеаси юз берган куни ўқ ёмғиридан жонини олиб қочганлар, сўнгра ўша фожеа тўғрисида гапирган мухолифатчилару инсон ҳуқуқлари ҳимоячилари, мустақил журналистлар қўшилди.\nЎзбек дунёсининг бу галги сонида ўша икки тўлқиннинг икки вакили билан таништирамиз сизни.\nДемак, биринчи қаҳрамонимиз – ўзбек ҳижрати биринчи тўлқини вакили Муҳаммад Саид ака.\nМуҳаммад Саид ака\nЁши 67да. Шу кунда Нью-Йоркда истиқомат қилади. АҚШга бундан 30 йил муқаддам Афғонистондан кўчиб борган.\nМуҳаммад Саид аканинг ота-онаси асли Бухородан. Сталин даврида, 30-йиллар бошида большевиклар зулмидан қочиб Афғонистонга бориб қолган. Қаҳрамонимиз шу мамлакатнинг Балх вилоятида туғилиб ўсган. Унинг Афғонистонни ташлаб чиқишига ҳам коммунистлар сабаб бўлган. Савр инқилобию Совет қўшинларининг бу мамлакатга бостириб кирганини айтяпмиз.\nМуҳаммад Саид: Америкага келгач, тил ўргандим. Болаларим мактабни, университетни битирди. Ҳозир бизнес билан шуғулланишади.\nОзодлик: Болалардан нечта? Неваралар ҳам бўлса керак?\nМуҳаммад Саид: Алҳамдулиллоҳ, невараларим бор. 7 та ўғлим, бир қизим бор. 3 та ўғлимнинг фарзандлари бор.\nМуҳаммад Саид ака билан кўп гаплашдик.\nУ киши ўзи Ўзбекистонда (ўзининг айтишича, Туркистонда) туғилмаган бўлса-да, фикру хаёли аждодлари ватани билан банд.\n“Ҳар ким ҳам ватанини яхши кўради. Киндик қони томган жойни ва тилини ҳеч вақт унутмайди. Мен 30 йилдан бери АҚШда бўлсам ҳам она тилимда гапираман ва ëзаман. Туркий тил бу асл тил. Бу Навоийнинг тили. Навоий бу тилнинг ривожига катта ҳисса қўшган”.\nҲа, Муҳаммад Саид ака она тилига бефарқ эмас.\n“Озодлик” мухбирларининг тилини жуда танқид қилди. У ёки бу сўзни тўғри ишлатмайсизлар, деб танбеҳ берди.\nНега Ҳолландия эмас, русча қилиб Голландия, нега Американи номлашда стейт деб эмас, русчасига штат дейсизлар, деб дашном берди.\nМуҳаммад Саид ака “рафиқа” сўзига ўзбек тилида берилган мақомга ҳам қарши. Унинг айтишича, ўзбек ўз турмуш ўртоғига нисбатан бу сўзни қўлламаслиги лозим.\n“Рафиқа” сўзининг маъноси “вақтинча” дегани. У истаган вақтида туриб кетаверади. Аммо хотин қонуний бўлади. Турмуш ўртоғим дейиш маъқул. Хотин муқаддас”.\nЭнди эса нега “ўзбек ҳижрати” иборасини ишлатиб, унинг ўрнига “ўзбек эмиграцияси” демаганимиз сабабларига тўхталсак.\nМана, эшитинг. Муҳаммад Саид ака “қочоқ”, “қочқин” сўзларини ишлатишимиздан мутлақо норози.\n“Бу ҳижрат бир улуғ воқеа бўлган. Пайғамбаримиз ҳижрат қилганлар. Нимага? Чунки Макка аҳли буларга кўп ëмонлик қилди, уларга кўп азоб берди. Бизнинг оталаримиз ҳам Сталин қўлидан ҳижрат қилишга мажбур бўлган. Қочқин масаласи бошқа, ҳижрат бошқа. Масалан, бир мамлакат раҳбари диктатор, золим бўлади. Шунда мажбур бўлганлар ватандан ташқарига чиқади. Аммо ҳеч ким ватанни ташлаб чиқишни истамайди. Мажбуриятдан ташлаб чиқади, яъни ҳижрат қилади. Шунинг учун буларни қочқин, деб бўлмайди”.\nМуҳаммад Саид ака билан баҳсга киришиб ўтирмадик. У кишининг гапларидаги мантиққа эътироз бўлмайди-да. Лекин шуниси ҳам борки, Муҳаммад Саид аканинг ота-онаси Бухородан ҳижрат қилганидан бери Сиру Амудан қанча сувлар оқиб ўтди. Ўшандан бери замонавий ўзбек матбуот тили шаклланди. Муҳаммад Саид ака қабул қила олмаётган сўзлар истеъмолга кириб кетди. Поезд кетди. Лекин тил жонли ҳодиса эканлиги ҳам бор. Демак, ўзгаришлар бўлади. Муҳими ислоҳотлар бўлишини, шу жумладан, тилимизнинг ҳам ислоҳ бўлишини истаётганларнинг борлиги.\nМуқимжон Маҳмуд ўзбек ҳижрати иккинчи тўлқини вакилларидан бири.\n1963 йилда Ўшда туғилган. Тошкент давлат университети ўзбек филологияси факультетини битиргач, Тошкентда қолиб диний адабиётлар чоп этувчи “Мовароуннаҳр” нашриётида муҳаррирлик қилган. 2000 йили Муқимжон Маҳмудов диний экстремистик гуруҳларга аъзоликда айбланиб, 16 йилга қамалди. Кейинроқ Олий суд унинг қамоқ муддатини 7 йилга қисқартирди. Яъни 9 йиллик жазо муддати қолдирилди. 2004 йили Муқимжонга амнистия қўлланилиб, озодликка чиқди. Ўша йилнинг мартида амалга оширилган портлашлардан сўнг яна таъқиб қилишларидан қўрқиб, оиласи билан туғилиб ўсган юртига кўчиб ўтди.\nЛекин бу пайтда Ўзбекистон маъмурлари яна Муқимжонни қидирувга берган ва шунинг учун у қочқинлик мақоми сўраб, БМТнинг қочқинлар идорасига мурожаат қилишга мажбур бўлган. Шу кунда Муқимжон Маҳмудов Швеция берган сиёсий бошпанада яшамоқда.\nОзодлик: Муқимжон, сизни билганлар дунëси кенг одам, дейишади. Европага келганингиздан кейин кенг дунëнгиз яна кенгайдими ëки торайдими?\nМуқимжон Маҳмудов: Энди дунëнинг торлиги ва кенглиги нисбий нарсалар. Бу кимгадир кенгга, кимгадир торга ўхшаб туюлади.\nОзодлик: Сизга қанақа туюлади?\nМуқимжон Маҳмудов: Менимча, шу кунда меники кенгайди, шекилли. Мен ўзи динга берилган одамман. Очиқ айтадиган бўлсам, Исломни мен Европада топдим. Одамнинг бир-бирини алдамаслиги, бир-бири билан чиройли муомала қилиши, келинг, деб кутиб олиши, яхши боринг, деб кузатиб қўйиши, ваъдасида туриши, озгина кеч қолса дарров узр сўраши ва ҳоказо. Биз бир тухум сотиладиган жойга бордик. Эгаси йўқ. Тухум оласиз, кейин қоғозга қанча тухум олганингизни ëзиб пулини ташлаб келаверасиз.\nОзодлик: Ғарбда Ислом бор, мусулмон йўқ, Шарқда мусулмон бор, Ислом йўқ, деган гап тўғри-а?\nМуқимжон Маҳмудов: Бу гапни Жамолиддин Афғоний айтган. Мен бу гапга 100 фоиз қўшиламан.\nОзодлик: Нимага бизда ҳам шунақа эмас, деган савол устида кўп ўйлагандирсиз?\nМуқимжон Маҳмудов: Бу жуда мураккаб савол. Бу саволга 10 томондан ëндашиб, 10 хил жавоб бериш мумкин. Менинг ëндашадиган тарафим айбни одам ўзидан қидириши керак, деб ўйлайман. Тўғри, иқтисодий жиҳатдан торликлари бор. Бу ердаги кенгликнинг сабаби узоқ вақтдан бери уруш бўлмаганлигидадир. Балки умуман яшашни билишидадир. Буларнинг ҳаммасидан қатъи назар, айбни ўзимиздан, табиатимиздан қидирадиган бўлсак, ҳар қанақа ҳолатда ўзимизни ўнгласак бўлади, деб ўйлайман.\nОзодлик: Ҳаммага таниқли бўлган бир одам қамалиш хавфи пайдо бўлганда илк хаëлига келган нарса чекиш бўлган экан. Қамоқхонада чекиш қанақа бўлади, деб ўйлаган экан. Мана, сиз ҳам қамалиб чиққансиз. Сизда қамалиш хавфи пайдо бўлганда хаëлингизга биринчи бўлиб нима келган?\nМуқимжон Маҳмудов: Биринчи келган нарса, нима бўлганини тўғриси билмадим. Тўғриси, бу саволга жавоб бера олмайман. Бу менинг оғриқли нуқтам. Мен ҳеч кимга айтмайман, деган иддаоларим бўлган. Лекин мен қийноққа чидамаганман ва ҳаммасини сайраб айтганман. Хуллас, бу менинг оғриқли нуқтам.\nОзодлик: Сиз асли ўшлик ўзбексиз. Қамалишингизгача Ўзбекистонда ўқиб, ишлаб юрдингиз. Кейин бир муддат Қирғизистонда яшаб турдингиз. Кўпчилик кейинги пайтда ўзбек, деган яхлит миллат иккига бўлиниб қолди, икки хил миллат пайдо бўляпти, айниқса, ўзбекистонлик ва қирғизистонлик ўзбеклар орасида кескин фарқлар пайдо бўляпти, дейишади. Сиз шу фарқни сездингизми?\nМуқимжон Маҳмудов: Тўғриси, бу менга ғалати савол бўлиб туюляпти. Йўқ, мен сезмадим. Лекин битта нарсани тушуниш керак. Ўзбекистондаги ўзбеклар қаттиқ зуғум остида. Улар ҳар битта нарсага чумчуқ каби чўчиб қарашади. Бу нарса табиий, деб биламан. Чунки бу нарса ўзимнинг бошимдан ўтди. У ердаги ўзбекларни тушуниш керак, деб биламан. Масалан, 37-йилги қатағон пайтларида сотқинлар жуда кўпайиб кетган экан. Лекин ҳозир бу даражада эмас. Қатъий турганлар ҳам бор. Барибир узоқ давом этган зуғум баъзи бир одамларни қайсидир даражада сотқинлаштириб юборди. Инсон баъзида баъзи нарсаларга чидай олмасдан тубанлашиб кетар экан. Қирғизистондаги ўзбеклар бирмунча эркин. Қайсидир даражада уларнинг шу фарқлари бор.\nОзодлик: Сизнинг дунëингизга нима етишмаяпти?\nМуқимжон Маҳмудов: Ҳозир мен маза қилиб яшаяпман. Вақтим етарли. Хоҳлаганимча китоб ўқишим мумкин, хоҳлаганимча дарс қилишим мумкин. Ўзбек тилида швед тили грамматикасини ëзмоқчиман. Шведча-ўзбекча луғат тузмоқчиман. Пул ҳам бор, вақт ҳам бор, имконият ҳам бор. Менга етишмаëтган жойи шуки, худди шунақа имконият қани эди ҳаммада бўлса. Ҳамма ака-укаларимда, қариндошларимда, дўстларимда бўлса. Шахсан ўзимга етишмаëтган нарса юрт. Қолган ҳаммаси яхши.


Home icon Бош саҳифа»Ўзбек адабиёти»Мумтоз адабиёт»Гулшан (4-қисм)\nГулшaн ишxонaдaн чиққaнидa қуёш мaғрибгa ёнбошлaгaн, aзим чинорлaрдa қушлaр чуғурлaшиб жой тaлaшaётгaн, кўчaлaр ишдaн қaйтaётгaнлaр билaн гaвжумлaшгaн пaйт эди. Доимо кeчқурун уйгa шошaдигaн Гулшaн бугун xотиржaм кўринaди. Бинолaрнинг пeштоқигa, ғиз-ғиз ўтaётгaн мaшинaлaргa aнгрaйиб қaрaйди. У зоҳирaн xотиржaм бўлгaни билaн қaлбини ғaлaти туйғулaр бeзовтa қилaди. Вужудидa одaмни ҳaдeб жилмaйишгa мaжбурлaйдигaн ёқимли xотиротлaр билaн бaлоғaтгa етгaн қизнинг биринчи бўсaсидaй тотли ҳислaр aйқaш-уйқaш бўлиб кeтгaн эди. Булaрнинг бош сaбaбчиси бошлиғи экaнини ҳaм билaди.\nMaвлон Жaвлоновичнинг ўшa кунги "ҳaзил"идaн кeйин Гулшaн бир-икки кун бошлиқ билaн учрaшгaндa тўрсaйиб, тишининг оқини қизғаниб юрди. У ҳaм котибaсининг чaпaқaй жaҳли чиққaнини aнглaди шeкилли, ўзини тортди. Рўпaрa кeлгaндa унинг кўзлaригa қaрaмaй, "яхшимисиз" дeйдию, жaвобини ҳам кутмaй xонaсигa кириб кетaди. Гулшaн кeрaкли қоғозлaрни олиб киргaндa бошини кўтaриб ҳам қўймaйди. У ҳaм зaрдa қилиб, ярaшиб олишгa уринмaди. Aввaлгидaй, "Maвлон Жaвлонович" дeя оғзидaн бол томмaйди, зaрур гaп чиқиб қолсa, қисқaгинa қилиб "фaлончи сўровди", "пистончи кутяпти" дeб қўяқолaди. Aммо ўзининг юрaги сиқилaди. Mуносaбaтлaри кундaн-кунгa қиров бойлaб, янa янги иш axтaриш фикри вaҳимa солaди.\nГоҳидa ўзини зaрдaпaзлиги учун койийди. Рост-да, бошлиғи ўзи унча ёмон одам эмас! Бирор марта "сeн" дeмaган. Ҳaмишa қaйнонaсининг йўталидaн тортиб, эрининг ишигaчa суриштирaди. Юмуши чиқиб қолсa, ижозaт тaйёр. Teз-тeз мукофот пули ёзиб турaди. Қaншaридa мошдeк холи бор шилпиқкўз ҳисобчи "бошлиқни нақ юрaгидaн урибсaн, aввaлги котибa бирор мaртa ҳaм мукофот олмaгaн" дeб пичинг қилиб, кўз очирмaйди. Tўғри, сaл суюқлиги, aёл кишини кўрсa тили ўйнaб, сўлaги қaйнaб кeтиши бор. Бaъзaн Гулшaн мaшинкaдa ёзaётгaнидa ёнидa турволиб, кўзини лўқ қилиб узоқ тикилишини қўймaйди. Гулшaн xижолaт бўлгaнидaн гaпни aйқaш-уйқaш ёзиб, ҳaр сaтридa тўққизтaдaн xaто қилиб юборaди. Гоҳидa Гулшaнгa еб қўяй дeб қaрaб қолaди. Шундa юрaгининг ўйноғи aнчaгaчa босилмaйди, вужуди aрaбчa ўйингa тушaётгaн рaққосaнинг бaдaнидaй дириллaйди.\nБугун ҳaм қизиқ бўлди. Бошлиғи эртaлaб xонaсигa кирaётиб, тиллa тишини кўрсaтиб илжaйгaничa қуюқ сaломлaшди:\n– Сaлом бeрдик, Гулшaнxон! Уйдaгилaр тинчми? Қaйнонaнинг сўкишидaн, куёв поччaнинг нуқишидaн бeзор бўлмaяпсизми?\nГулшaн ҳaм ҳурмaти учун ўрнидaн туриб қaршилaди, гинaсини унутиб aлик олди:\n– Яxши кeлдингизми, Maвлон Жaвлонович, жиянлaрим тузукми?\nБошлиқ унгa мaъноли тaбaссум билaн қaрaб қўйдию, ичкaригa кириб кeтди. Шу ишгa шўнғигaничa тушгaчa бош кўтaрмaди. Бу орaдa Гулшaн имзогa тaйёрлaгaн қоғозлaрни олиб кирди. Бошлиқ тeлeфондa гaплaшaётгaн экaн, кўзи билaн "aнaви ергa қўйинг" дeгaндaй имо қилди. Янa унгa ёввойи эҳтирос билaн қaттиқ тикилди. Гулшaн кўзлaрини олиб қочди. Aммо, бaрибир, пинҳоний бир куч янa бошлиғининг суюқ нигоҳини ушлaшгa мaжбурлaди. Kўзлaри тўқнaшди. Гулшaн ҳaм ёқимли, ҳaм aзобловчи бу синовгa дош бeролмaслигини сeзиб, шaрттa тaшқaригa чиқиб кeтди.\nTушликдaн қaйтсa, Maвлон Жaвлонович xонaсидa йўқ. Ҳaтто қaчон қaйтишини ҳaм aйтмай кeтибди. Бир-икки кeлувчигa дудмaл жaвоб қилиб, тўнғиллашини ҳaм эшитиб олди. Maвлон Жaвлонович тўртгa яқин кeлди. Бaйрaм aрaфaси бўлгaни учун ишxонaдa дeярли одaм қолмaгaн, фaқaт xодимлaрдaн икки киши чойxўрлик қилиб ўтирaрди. Бошлиқ кирaсолиб тўғри Гулшaннинг қўлидaн ушлaб, қaттиқ силкитди:\n– Keлaётгaн Maрт байрaмингиз билaн тaбриклaймaн, Гулшaнxон!\nKeйин чўнтaгидaн aнор гули рaнгидaги жaжжи қутичaни чиқaриб, ичидaн тиллa узук олди. Уни жувоннинг узун вa нозик бaрмоғигa тaқиб қўйгaч, кaфтининг ўртaсигa лaб тeгизиб, оҳистa ўпди:\n– Aрзимaс бaйрaм совғaси. Эртaгa жамоанинг ўтиришидa топширсaм бўлaрдию… Шуниси тузук, ғийбaтгa ўрин қолмaйди. Қaлaй, ёқдими, жоним?\nГулшaн жaвобгa ожиз эди. Ўтгa тaшлaнгaн шaмдaй aллaқaчон эриб соб бўлгaнди. Ҳaяжондaн вa бeмaврид xурсaндчиликдaн икки ёноғи ял-ял ёнaрди. Бошлиғининг бу ҳиммaтидaн тили кaлимaгa кeлмaйди. Ниҳоят ўзини қўлгa олиб деди:\n– Рaҳмaт, сизгa! Бирaм чиройли-я, шунақасини жудa орзу қилaрдим. Oворa бўлибсиз-дa… Бунинг устигa aнчa қиммaтдир!\n– Сизнинг нaрxингиз жудa бaлaнд, жоним, ҳaли бунaқa узукдaн нeчтaсини тaқaсизу… Жa, ўзингизни ергa урaвeрмaнг.\nГулшaн янa лолaдaй қизaрди. Боя бошлиқ қўлидaн ўпгaнидa бошлaнгaн титроқ янa бутун тaнaсини қaмрaди. Довдирaб қолгaнидaн узукни омонaтгa олгaндaй бaрмоғидaн чиқaриб кўрaр, кeйин бирдaн ўзигa совғa қилингaни эсигa тушиб, янa жойигa қўярди.\nKунни қaндaй кeч қилгaнини билмaди. Keтaётиб сумкaсини тортмaдaн олaркaн, нaзaри бaрмоғигa ярaшиб тургaн узуккa тушиб, оғзининг тaноби қочди. Бирдaн тaбaссум ўрнини xaвотирлик вa ғaшлик эгaллaди: уйдaгилaргa нимa дeйди? Пулгa олдим десa, қaнчa топиши мaълум, ойлигини ҳaм aсосaн эригa топширaди. Бошлиғим совғa қилди, дeб aйтолмaйди. Рaшк вa шубҳa кучaяди: "Қaнaқa ошиб-тошиб кeтгaн бошлиқ экaн, кeчa кeлгaн котибaсигa қиммaтбaҳо узук совғa қилaдигaн! Бир бaлоси бўлмaсa, дaрaxтнинг учи қимир этaрмиди?"\nБордию, уйдaгилaргa индaмaсa-чи? Бу ҳaм дaстaси йўқ бaҳонa, axир қaчонгaчa яшириб юрaди? Бунинг устигa шунaқaнги тaққиси кeляптики, юрaги ҳaйитгa кўйлaк олдириб, тeзроқ кийишгa орзумaндa болaникидaй ҳaпқирaди.\nЎйлaйвeриб ўйигa етолмaди. Oxири қўл силтaди: "Бор-e, шунгa ҳaм миямни aчитиб юрaйми? Ўзи обeришгa ярaмaгaнидaн кeйин қaндоқ олгaним билaн иши нимa? Tўйлaригa бир йил бўлибдию, "мaнa, сенгa" дeб кўчaдaн биттa aнгишвонa ҳaм кўтaриб кeлмaйди. У йўқ, бу йўқ, ўзи бошдa иқболдaн қисгaн экaн. Йўқсa, кeлиб-кeлиб ювиндисини ит кўрмaгaн, тутунини булут кўрмaгaн шу мирқуруққa тeгaрмиди?"\nXaёллaр билaн бўлиб, уйгa қaндоқ етгaнини ҳaм билмaди. Эшикни ғичирлaтиб ичкaригa кирaркaн, aйвондa кўзойнaк тaқиб гурунч тозaлaётгaн Ҳидоят xолaни кўрди. Узукли қўлини ёнигa яшириб, қaйнонaсигa сaлом бeрди. Kaмпир бошини қимирлaтиб aлик олди-дa, кўзойнaгининг тeпaсидaн кeлинигa қaрaб деди:\n– Keлдингизми? Жиндaй ош қиляпмaн. Қовуриб, сув қуйиб қўйдим. Teзроқ дaмлaворинг, ҳaлизaмон эрингиз ҳaм кeлиб қолaди.\n– Xўп бўлaди, дaрров кийимимни aлмaштирволaй.\nУ шундaй дeб, ечингaни уйгa кирди. Tошойнa олдидa кўйлaгини aлмaштирaркaн, қорни aнчa дўппaйгaнини кўриб, ширингинa xўрсиниб қўйди: "Узуги ордонa қолсин, aгaр миннaт қилaдигaн бўлсa, қaйтaриб бeрaмaн. Ҳaли фaрзaнд кўрсaк, эрим бундaн ҳaм зўрини совғa қилaди", дeя ўзини овутди.\nГулшaн ошни сузaмaн дeб тургaнидa эри кириб кeлди. Дaм товоқни кўтaргaн жойидa қaйтa тaшлaб, эрининг қўлидaн қоғоз xaлтaсини олди. Kийимини aлмaштириб чиққуничa дaстурxон тузaб, ошни кeлтирди. Бу орaдa қaйнонaси вa эрининг қўлигa сув қуйди. Учовлон сўзлaшмaй ош ейишди. Дaстурxон йиғилди. Эри ишxонaсидaги гaплaрни онaсигa мижғовлaниб ҳикоя қилиб бeришгa тушди. Бошлиғи курортгa кeтгaнмиш, ярим йиллик ҳисоботни яxши тугaтгaни учун бош ҳисобчи уни мaқтaбди, яқиндa бўлимгa янa биттa ўрин бeришaрмиш, xорижий моллaр сaвдоси бўлгaн экaн, xўжaлик мудири нaқ бeш юз сўмлик буюм харид қилгaнмиш, ҳолбуки ойлиги aтигa сaксон сўммиш. Xуллaс, шунaқa гaплaр. Гулшaн эрининг xотинлaр кaби мaйдa-чуйдa тaфсилотлaригaчa эринмaй ҳикоя қилишини, қaйнонaсининг лaб қимтиб, "ҳим-ҳим"лaб мaъқуллaшини бирпaс эшитиб ўтирдию, кeйин зeрикди. Oнa-болaни ёлғиз қолдириб, сeкингинa ўрнидaн турди. Уйигa кириб, бeркитгaн жойидaн янa узукни олиб қўлигa тaқди.\nЭри ярим соaтлaрдaн кeйин кирди. Бир пaс уйнинг ўртaсидa сeррaйиб туриб қолди. Keйин нeгaдир бир нaрсa қидиргaндaй, шифтнинг бурчaк-бурчaклaригaчa изқувaрлaрдaй синчиклaб қaрaб чиқди. Oғзини кaттa очиб, қурт ея бошлагaн тишлaрини кўрсaтиб эснaди. Keйин кўрпaчa устигa ўтирволиб, ўзининг ҳaр бир ҳaрaкaтини эринмaй кузaтиб ўтиргaн xотинигa юзлaнди:\n– Жой қилмaйсизми, Гулшaн? Бугун итдaй чaрчaгaнмaн. Иш қaйнaб-тошиб кeтди. Бир ҳaмкaсбимизнинг тоби қочиб ётгaн эди, уни кўргaни Tошбулоққa ҳaм бориб кeлдик.\nГулшaн индaмaй жой қилгaни тушди. Ёстиқ қўйиб бўлгaн эдики, эри aпил-тaпил ечиниб, жундор оёқлaрини қaшлaй-қaшлaй ўрнигa тaппa тaшлaди. Гулшaн чироқни ўчириб, янa бояги жойигa чўкди. Эрининг "ётмaйсизми?" дeгaн сaволигa "ҳозир" дeя жавоб қaйтaрдию, икки тиззaсини қучоқлaгaничa xaёл суриб ўтирaвeрди.\nШу кўйи aнчa ўтирди. Keйин эрининг уф тортгaничa бошқa томонига aғдaрилгaнини кўриб, ҳaли уxлaмaгaнигa ишонч ҳосил қилгaч, сeкингинa гaпирди:\n– Бугун ишxонaдa менгa узук совғa қилишди.\n– Ҳмм, – деди эри янa эснaб. – Aввaллaри ишxонaлaрдa соaт бeришaрди, энди узуккa ўтишибдими? – Эри шундaй дедию бошини xиёл кўтaриб сўрaди: – Нимa, энди мукофотгa узук олдим, дeб уйқудaн ҳaм воз кeчмоқчимисиз?\nГулшaн жaвоб бeрмaди. Oғрингaнидaн, жaҳли чиққaнидaн, aлaмидaн чироқни шaрттa ёқиб, эрини тузлaмоқни ҳaм ўйлaди. "Эркaк бўлмaй ўл, нимaгa совғa қилишди, ким бeрди, қaнaқa узук экaн, дeб қизиқишгa ярaмaдинг-a" дeб уни узиб-узиб олгиси кeлди. Keйин aйниди: э, эригa бaрибир-ку. “Дaрди йўқ кесaк” дeгaни шу бўлсa кeрaк-дa. Нимa муносaбaт билaн бeрдийкин, дeб ўйлaб ҳaм кўрмaди. Ҳaли эртaлик бaйрaм xaёлининг кўчaсигa ҳaм кeлмaгaн. Совғa у ёқдa турсин, бир оғиз гaп билaн тaбриклaш ёдигa тушсa-чи?... Бу aҳволдa умри бемаъни ўтaдигaнгa ўxшaйди. Maвлон Жaвлонович ҳaм одaм-ку, уйидa xотини қолиб, ишxонaсидaги aллaқaндaй котибaнинг кўнглини олиб юрибди…


ЎзА - Чорак финалда “Барселона” – “МЮ” тўқнашуви ёхуд Гвардиола жамоаси финалгача каталонияликлар билан дуч келмайди\n15.03.2019 16:58 Чоп этиш версияси\nЧорак финалда “Барселона” – “МЮ” тўқнашуви ёхуд Гвардиола жамоаси финалгача каталонияликлар билан дуч келмайди\nБироз муқаддам Швейцариянинг Ньон шаҳрида клублар ўртасидаги энг нуфузли турнир – УЕФА Чемпионлар лигасининг чорак финал ўйинларига қуръа ташлаш маросими бўлиб ўтади. Тадбирнинг фахрий меҳмони сифатида Италиянинг “Интер” клуби сафида ушбу мусобақанинг ғолибига айланган бразилиялик дарвозабон Жулио Сезар иштирок этди.\nКўпчиликни қуръа жараёнида битта савол ўйлантирарди – Англия клублари бу босқичда бир-бирига рўбарў келиб қолишмайдими? Таассуфки, ярим финал йўлида иккита инглиз клуби, яъни “Манчестер Сити” ва “Тоттенхэм” дуч келди. Начора, “қуръанинг кўзи кўр”, деб шунга айтсалар керакда.\nУшбу босқичдаги марказий баҳс сифатида “Барселона” – “Манчестер Юнайтед” қарама-қаршилигини айтишимиз мумкин. Тўғри, бугунги “қизил иблислар” таркиб ва ўйин салоҳияти борасида каталонияликлардан анча ортда қолишмоқда. Бироқ, Сульшер шогирдларининг чорак финал йўлида кимсан “Пари Сен-Жермен” клубидан сенсацион тарзда устун келганлиги “МЮ”га бўлган ҳурматимизни оширади.\n“Аякс” (голландия) – “Ювентус” (Италия)\n“Ливерпуль” (Англия) – “Порту” (Португалия)\nУшбу босқичдаги дастлабки ўйинлар 9/10 апрель, жавоб учрашувлари эса 16/17 апрель кунлари ўтказилади.\nБугуннинг ўзида ярим финал жуфтликлари масаласига ҳам ойдинлик киритилди. Унга кўра “Тоттенхэм”/“Манчестер Сити” жуфтлиги ғолиби ярим финалда “Аякс”/“Ювентус” қарама-қаршилигида устун келган жамоа билан тўқнаш келса, “Барселона”/“Манчестер Юнайтед” баҳси ғолиби “Ливерпуль”/“Порту” жуфтлигида устун келган жамоа билан куч синашади.\nХуллас, айни пайтда ажойиб ўйин намойиш этаётган “Барселона” футболчилари финалга қадар ўзларининг собиқ бош мураббийи бошқараётган “Манчестер Сити” билан тўқнашмайди. Ярим финалнинг дастлабки ўйинлари эса 30 апрель/1 май кунлари, жавоб учрашувлари эса 7/8 май кунлари бўлиб ўтади.\nЧемпионлар лигаси-2019нинг финал ўйини эса шу йилнинг 1 июнь санасида Мадриддаги “Ванда Метрополитано” стадионида ўтказилади.


“Қурбонлик-2019” дастури хисоботи “Қурбонлик-2019” дастури хисоботи - Qurbonlik\nАссалому алайкум хурматли дастуримиз аъзолари. Бу йилги Қурбонлик-2019 лойиҳамиз хисоботи билан танишишингиз мумкин.\nСўйилган қурбонликлар хисобидан жаъми 1965кг гўшт эхсон қилинди. Сизнинг химматингиз билан ажратилган бу гўштлар “Мехрли қўллар” хайрия фондига, 1-сонли “Мурувват” ногирон болалар уйига, 52-сонли ногирон болалар мактаби оилаларига, Кўкалдош мадрасаси талабалар ошхонасига, бир қатор кам таъминланган оилаларга етқазилди.\nМехрибон Раббимиз қилинган бу эхсонларни даргохида қабул қилсин. Саховатпеша халқимиз устидан илохий барокатларини ёғдирсин.\n“Qurbonlik.uz” жамоаси Сиз азизлардан бу йилги тадбирда буюртмаларни етқазиб бериш бўйича юзага келган муаммо учун минг бора узр ва розилигингизни сўраб қоламиз. Кейинги йилларда бундай камчилик қайтарилмаслигига астойдил харакат қилишга ваъда берамиз.\nТелеграм каналимиз: @qurbonlik_uz\nИнтернет сахифамиз: qurbonlik.uz\nФаsебоок сахифамиз: fb.com/qurbonlik\nМурожаат учун телефон: +998909222882\nҚуйида бу йилги тадбиримиздан айрим фотолавҳаларни кўришингиз мумкин.


Уяли алоқами ёки...\n- Май 07, 2018\nУяли алоқа масофаларни яқинлаштириб, яқин инсонларнинг бир-бирига ғойибона дийдорлашувига бир воситадир. Уяли алоқадан фойдаланганда, айниқса, жамоат жойларда эҳтиёт бўлиб гаплашиш зарур. Телефонда айтаётган сўзимизнинг салмоғини тарозига солиб кўриб гапирганимизда шу нарса аниқки, суҳбат узоққа чўзилмайди.\nБир куни ёшгина аёлнинг телефонда дугонаси билан сўзлашаётгани қулоғимга чалинди. Узоқ суҳбатининг орасидаги бир жумла эътиборимни тортди. “Кеча Нодира билан эрини учратиб қолдим, эри бирам ширин эканки, кўзлари қоп-қора, жуда-жуда ширин” дея кўп бора таъкидлади. Гўё ёмон сўзни эшитгандай унга қараб қўйдим. У эса бепарволик билан гапида яна давом этаверди...\nНомаҳрам эркак ҳақида шу қадар тўлқинланиб гапириш аёл кишига ҳаром эмасми?..\nИлгарилари киноактёрлар ва машҳур қўшиқчилар ҳақида шундай таърифу тавсиф қилган қиз-жувон беҳаё кўринарди. Бугунги аёллар эса бир-бирининг турмуш ўртоқлари ҳақида шундай ношаърий ўй-хаёлларга бормоқда. Аллоҳ таоло Қуръони каримда аёлларни бундай огоҳлантирган: “...Бас, сизлар (номаҳрам эркакларга) майин сўз қилмангиз, акс ҳолда қалбида бузуқлик бўлган кимса (сиздан) тама қилиб қолур. Яхши (тўғри) сўзни сўзлангиз!” (Аҳзоб сураси 32-оят).\n1338 марта ўқилди\nДругие материалы в этой категории: « Юртнинг фидойилари мангу ҳаётдир\tОдам алайҳиссалом Ҳавво онамиз билан никоҳланганда маҳрга нима берган? »


АСАЛ ТУШДА КУРСА - Tush tabiri mukamal sayt\nAuthor TushTabiri2 Reading 2 min Views 117 Published by 14.05.2018\nАРРА ТУШДА ТУШДА\nАсални кўриш ва ейиш — сексуал қониқмаётганлик; шамоллаш ёки бошқа касаллик; витамин, турли энг муҳим микроэлементлар етишмаслиги ва организм қувватининг пасайгани. АСАЛ ТУШДА КУРСА\nАрра кўриш — жанжал; тиши синиқ арра — тишлар муаммоси.\nЎкириб югураётган арслон — хавф-хатардан дарак, хусусан, жароҳат эҳтимоли; ётган ёки ухлаётган арслон — хавфнинг ўтиб кетгани. АСАЛ ТУШДА КУРСА\nАртистни кўриш — мунофиқлик; салбий роль ўйнаётган артист — касалликдан дарак; ижобий роль ўйнаётган артист — аҳволнинг яхшиланиши, бемор учун тузалиш; ўзини артист сифатида кўриш — ички руҳий қарама-қаршилик; мунофикдигингиз туфайли ўзлигингизни тиклай олмаяпсиз.\nАрхивни кўриш — сизни таъқиб қилаётган нохуш хотиралар; хотирангиз муаммолари; атеросклерознинг ривожланиши.\nТушда арқон кўриш — стрессли, жанжалли вазият етилиб бормоқда, омадсиз кишилар сизни шерик қилишга уринмоқцалар; мол-мулкни йўқотишга боғлиқёмон кайфият; нафас олиш ва юрак-қон томир тизими касалланиши мумкип\nАрқон ҳаёт йўлининг мураккаб ва чигаллиги белгисидир; арқон билан боғланиш — алдов; арқон материали таркибига эътибор бериш — пайларга боғлиқ муаммоларга дуч келиш мумкинлиги; ингичка арқон — майда қийинчиликлар белгиси; йўғон арқон — катта муаммолар.\nАрқон дорда юриш — ўзини оқламайдиган ҳаракат туфайли руҳиятнинг зўриқиши, арқонга осилиб юқорига кўтарилиш — омад кутинг; арқондан пастга тушиш — сабр-чидам кераклиги.\nАрғимчоқ — ишйнгизнинг беқарорлиги; сексуал қониқмаслик.


12:05 / 24.10.2018 | Sofiya | 6445\nАссалому алайкум! Устозлар, ислом дини қайнотани ич киймини ювишга қанақа қарайди? Уйимизда ҳамма исломда, 5 маҳал номоз ва Қуръон ўқишади. Лекин ман эшитишим бўйича келин қайнотани ич киймини ювса гуноҳ бўларкан. Бизани уйда қайнонам борла, қайнона қайнотам ёшлар. Бизани ўзбек халқида жуда кўп оилаларда келинларимиз қайноталарни ич киймини ювишади. Илтимос бу саволни телеграм тармоғига қўйсангизлар.\n- Ва алайкум ассалом! Муҳтарам куёвлар аёлингиз ота-онангизни хизматини қилиши, дуоларини олиши оилангизни, тинч ва баракотли бўлиши ва келгусида фарзандларингиз сизларни ҳам хизматингизда бўлишига сабаб бўлади. Албатта буни ғанимат билиш керак. Лекин келин қайнота ва қайнонанинг чўриси эмас, хизматни ҳам чегараси бўлади. Бу каби ичкийимларни келинга топшириш шариат доирасидан ташқари иш ҳисобланади. Афсуски шу каби ишларга бепарволик қилингани учун шариат чегарасидан ташқари бўлган кўп нохушликлар келиб чиқмоқда. Қайнота майкаларини ечиб келинга массаж қилдирмоқда, калта иштонларда ётиб оёқларини уқалатмоқда. Аврат жойларига яра чиқса перевязкасини ёки ёнбош(думба)га укол қилиши керак бўлса шу ишларни келин қилмоқда. Ваҳоланки бу келин эмас балки аёл ҳамширанинг ҳам қиладиган иши эмас. Минг афсуслар бўлсин ўзбек миллатида ҳеч қачон эштилмаган ишлар содир бўлмоқда. Ҳатто ўғли ўлса қайнота келинига уйланиб олган, келин қайнотадан ҳомиладор бўлган, бепушт фарзанднинг хотинига қайнотаси уруғини бериб сунъий урчитилган ва ҳоказолар бўлмоқда. Буларнинг барчаси Аллоҳнинг қонуни бўйича ўғил билан келин ўртасидаги никоҳни абадий ҳаром қилади. Устозимиз Шайх Муҳаммад Содиқ Муҳаммад Юсуф раҳимаҳуллоҳнинг олдиларига бир аёл келиб “Эрим менга келининг ёнимизда хизматимизда юрганида иштонини ечиб юрсин, торроқ кийим кийсин дейди. Нима қилишга ҳам ҳайронман” деб айтган экан. Қайноталарнинг аҳволлари шу бўлса ҳеч бўлмаса ўғиллар аёлларига раҳм қилишсин. Валлоҳу аълам!\nМуқтадийга эргашиб намоз ўқиса бўладими?\nНикоҳда ёшнинг аҳамияти қандай?\nТўй ҳақидаги қабул қилинган қарор


Россияда 30 миллион киши “соя”да қолмоқда\n20:28 / 14.07.2016\nСолиқлар, полиция ва прокуратуранинг ноқонуний ҳаракатлари, Россиянинг яширин иқтисодиётини озиқлантирмоқда, - деган Россия президенти Владимир Путин иқтисодий кенгаш мажлисида. Ушбу “яширин” иқтисодиётда 30 млн киши мавжуд, ҳукумат эса ушбу “иқтисодиёт” аъзоларининг ишини қонунийлаштириш учун чоралар кўриши лозим, дея хабар қилмоқда Bloomberg агентлиги.\nРоссия “яширин” иқтисодиётининг ҳажми ЯИМнинг чорак қисмини ташкил этади. Бу эса, ўз навбатида арзон нефть даврида жуда жиддий кўрсаткич ҳисобланади.\nАйни вақтда, “яширин” иқтисодиётда Россия меҳнатга лаёқатли аҳолисининг 40 фоизи бандлиги, муаммо кўлами нақадар кенг эканлигини исботлайди. Бу кўрсаткич, 2001-йилдан бери ўзгармайди.\nҚайд этилишича, Россия иқтисодиёти ҳамон иқтисодий тангликни бошидан кечирмоқда. Гарчи, ХВЖ Россия иқтисодиётининг бу йилги ҳолатига прогнозларини яхши томонга ўзгартирган бўлса-да, Россия ЯИМ 2016 йил якунларига кўра 1,2 фоизга пасаяди.\nРоссия иқтисодиёт ХВЖ ЯИМ\nҚозоғистонда 2 млрд долларлик экошаҳар барпо этилмоқчи


16:00 / 13.12.2017 1756 pdf Ўқиш режими + -\nБиз китоб берганлар уни (Муҳаммадни) болаларини танигандек танирлар. Ва албатта, уларнинг бири гуруҳи билиб туриб, ҳақни беркитарлар. Бақара 146.\nИнсон ўз боласини ҳаммадан яхши танийди. Чунки бола унинг жигарбанди, унда ўзининг қони, ҳис-туйғулари ва бутун вужуди аксини топган. Баъзи ҳолларда боланинг ўзи у ёқда турсин, ҳидидан ҳам танийди. Шунга қиёсан, зарбулмасал қилиб айтиляптики,\n«Биз китоб берганлар уни худди болаларини танигандек танирлар».\nЧунки уларнинг муқаддас китоблари – Таврот ва Инжилда охирзамон Пайғамбари ҳақида очиқ-ойдин хабарлар келган. Яҳудийлардан инсофлилари ўша хабар асосида Набий алайҳиссаломга иймон келтириб, саҳобалик бахтига муяссар бўлганлар.\nЎшалардан бири Абдуллоҳ ибн Салом розияллоҳу анҳу:\n– Мен уни ўғлимдан ҳам яхши танийман, – деганлар. Ҳазрати Умар розияллоҳу анҳу:\n– Нима учун? – деб сўраганларида:\n– Муҳаммаднинг пайғамбар эканига менинг ҳеч шубҳам йўқ, аммо ўғлимнинг онаси хиёнат қилган бўлиши мумкин, – деганлар. Шунда ҳазрати Умар у кишининг бошларидан ўпганлар.\n«Ва албатта, улардан бир гуруҳлари билиб туриб, ҳақни беркитарлар».\nЛекин аҳли китоблардан бир гуруҳлари ҳақни билиб турсалар-да, ҳасад қилиб, беркитадилар. Шу жумладан, Муҳаммад алайҳиссаломнинг ҳақ пайғамбар эканликлари ва қибла ҳақидаги илмни ҳам. Улардаги мавжуд ҳасад доимо ўзини кўрсатиб туради.\nСизлар мендан кейин худбинликларга йўлиқасизлар\n12:30 / 11.12.2017 1641\nЭй инсонлар! Душманга йўлиқишни орзу қилманглар\n20:20 / 12.12.2017 1724\nВа қаердан чиқсанг ҳам юзингни Масжидул Ҳаром томон бур. Қаерда бўлсангиз ҳам юзингизни у томонга буринг, токи одамларда сизга қарши ҳужжат бўлмасин улардан зулм давоми...\n1776 13:40 / 17.12.2017\nСабр ва намоз ила ёрдам сўранг. Ва албатта, у чин дилдан қўрқувчилардан бошқаларга жуда катта ишдир. Бақара 45.Биз .ёрдам сўранг, деб таржима қилган ибора араб тилида давоми...\n1966 10:05 / 25.08.2017\nБақара сураси, 156-оят\nУлар ўзларига мусибат етганда .Албатта, биз Аллоҳникимиз ва албатта, биз Унга қайтувчимиз,, ndash деганлардир. Бақара 156. Катта масъулият қийинчиликларини кўтара олиш давоми...\n3846 08:50 / 23.12.2017\nБақара сураси, 164-оят\nАлбатта, осмонлару ернинг яратилишида, кеча ва кундузнинг алмашиб туришида, одамларга манфаатли нарсалари ила денгизда сузиб юрган кемада, Аллоҳнинг осмондан сув давоми...\n2223 08:20 / 31.12.2017\n465 12:16 / 13 апрель\n57289 11:58 / 10.10.2018\n71061 11:56 / 10.10.2018\n8009 16:57 / 17.05.2019\n1762 14:48 / 30 март


Унча-мунчага ўз нархини йўқотмайдиган ўнта смартфон - Terabayt.Uz\nУнча-мунчага ўз нархини йўқотмайдиган ўнта смартфон\nХитойнинг Huishoubao нашри оммабоп смартфонларнинг ўз қийматини сақлаб қолиш бўйича рейтингларини тақдим этиб келади. Масалан, унинг 2020 йилги рўйхатида дастлабки иккита ўринни Xiaomi вакиллари – Xiaomi Mi 10 ҳамда Xiaomi Mi 10 Pro флагманлари эгаллаган эди. Бу йилнинг январь ойидаги маълумотга кўра эса...\nHuishoubao бугун смартфонларнинг ўз нархини сақлаб қолиши бўйича янги рейтингни тақдим этди. Бу гал лидерлик Huawei флагманининг махсус версияси – Mate 40 RS Porsche Design моделига насиб этган. Унинг ўз қийматини сақлаб қолиш индекси 92,63 бирликка тенг бўлган.\nИккинчи ўринни 91,56 натижа билан iPhone 12 Pro эгаллаган бўлса, кучли учликни Huawei Mate 40 Pro якунлаган – 88,37 бирлик.\nЎҚИНГ: iPhone 12 ҳамда Huawei Mate 40 мустаҳкамлигини тасодифан... кир ювиш машинасида синаб кўришди!\nКучли ўнталикка булардан ташқари қуйидаги смартфонлар кирган:\nИшлаб чиқарувчилар кесимида олганда, кучли ўнталикка учтагина компаниянинг смартфонлари кирган, холос: Huawei ҳамда Xiaomi’нинг тўрттадан, Apple’нинг иккита модели.\nЎҚИНГ: Потенциал бестселлерлар – Galaxy A52 ҳамда Galaxy A72 нархлари чиқди\n#Apple #Apple iPhone #Huawei #Redmi #Xiaomi #нархлар #смартфонлар #Apple iPhone 12 #Xiaomi Mi 10 #Apple iPhone 12 Pro #Huawei P40 Pro #Huawei Mate Xs #Xiaomi Mi 10 Youth Edition #Xiaomi Redmi K30i #Xiaomi Redmi K30i 5G #Xiaomi Redmi K30 Extreme Commemorative Edition


Ёш фермерларнинг аграр йўналишдаги билимлари оширилди | O'zLiDeP\nСирдарёда O‘zLiDeP вилоят Кенгаши, Ўзбекистон Ёшлар итифоқи Мирзаобод туман Кенгаши ҳамда туман фермер, деҳқон хўжаликлари ва томорқа ер эгалари Кенгаши ҳамкорлигида ёшлар учун ўқув-семинар ташкил этилди.\nМирзаобод хизмат кўрсатиш касб-ҳунар коллежида бўлиб ўтган семинарда фермерлик фаолиятини бошлаш истагида юрган ёшлар, коллеж битирувчилари ҳамда тажрибали фермерлар қатнашди.\nТаъкидланишича, бугунги кунда вилоятда 3117 та фермер хўжаликлари фаолият юритаётган бўлиб, шундан 105 тасига ёш йигит-қизлар раҳбарлик қилмоқда.\n“Мазкур семинарни ташкил этишдан кўзланган мақсад – ёшларнинг фермерлик соҳасига бўлган қизиқишини янада кучайтиришдан иборат, – дейди Жаҳонгир Раҳматов. – Нега деганда уларни фермерлик фаолиятига кенг жалб қилиш, истиқболли лойиҳаларини рўёбга чиқаришга кўмаклашиш, соҳага оид билим ва кўникмасини ошириш – энг муҳим вазифамиз саналади. Бу каби семинарлар эса вилоятда ёш фермерлар сафини кенгайтириш ва янги иш ўринлари яратишда яхши самара беради”.\nСеминарда иштирокчиларга фермер хўжалигини бошқариш, уй шароитида асалари етиштириш, қуён боқиш, интенсив усулда Африка лаққа балиғини кўпайтириш бўйича ҳам тушунчалар берилди.


Генерал Дўстум яна бир бор ИШИД хавфидан огоҳлантирди - BBC News O'zbek\nГенерал Дўстум яна бир бор ИШИД хавфидан огоҳлантирди\nҚўшни Афғонистон биринчи вице-президентининг баён қилишича, Яқин Шарқдаги ИШИД гуруҳи мамлакат шимолига камида 7 минг жангарисини сафарбар этмоқчи.\nАфғонистоннинг қатор шимолий вилоятлари эса, аксарият Марказий Осиё давлатларига бевосита чегарадош саналади.\nГенерал Абдулрашид Дўстум бу ҳақда кеча – жума куни Афғонистон шимолидаги янги ҳарбий амалиётлари арафасида Туркманистонга қўшни Фарёб вилоятидан туриб баён қилган.\nУнга кўра, ИШИД аксарияти Сурия, Ироқ, Ливан, Тожикистон, Ўзбекистон ва Чеченистон фуқаролари бўлган хорижий жангариларини йўллаш ҳаракатида.\nАфғонистон биринчи вице-президентига кўра, афғон хавфсизлик кучлари ИШИД тарафдорларига жанг олиб бора олишлари учун дастлаб мамлакат шимолида толиблар мавҳ этилмоғи лозим.\nТолибон сўнгги икки ҳафта ичида аввал Тожикистонга қўшни Қундузга қайта ҳужум қилган, бунинг ортидан яна бир бор Фарёбнинг Ғўрмочини босиб олишнинг уддасидан чиққан.\nМавжуд вазият эса, генерал Абдулрашид Дўстумнинг навбатдаги ҳарбий амалиётларга бошчилик қилиш учун шу йил ҳисобидан учинчи бор Афғонистон шимолига жўнаб кетишига сабаб бўлганди.\nАфғонистон биринчи вице-президенти 11 октябр куни Туркманистонга бевосита чегарадош Жаузжон вилоятига етиб борган, орадан кун ўтиб, вилоят маркази Шибирғонда уч шимолий вилоят раҳбарлари ва масъуллари иштирокидаги йирик хавфсизлик йиғинига бошчилик қилган.\nБугун – 15 октябр куни эса, ўзининг Афғонистон шимолидаги янги ҳарбий амалиётларини Фарёб вилоятининг иккита энг беқарор туманидан биттаси бўлган Қайсордан бошлаган.\nБу гал шахсан Афғонистон Президенти Муҳаммад Ашраф Ғаний буйруғи асосида амалга оширилаётган ҳарбий амалиётлар чоғида Фарёбнинг энг беқарор туманлари, бунинг ортидан эса, Қундузнинг толиблардан тозаланиши кутилмоқда.\nТаъкидлаш жоиз, бу – ўтган яқин йиллар ичида генерал Абдулрашид Дўстумнинг илк бор Қундуздаги ҳарбий амалиётларга бошчилик қилиши бўлади.\nАфғонистоннинг шимоли-шарқий Қундуз вилояти эса, икки йилдан буён Толибон ҳаракати баҳорги амалиётларининг илк нишонига айланаётган вилоят бўлади.\nТолибон ҳаракати ва улар хорижий иттифоқчиларининг 2001 йилдан буён Афғонистонда қўлга киритган энг йирик ютуқлари ҳам айнан Қундуз ҳиссасига тўғри келади.\nТолиблар ўтган йили аксарияти марказий осиёлик ва маҳаллий масъуллар айнан ИШИД аъзоларига нисбат берган жангарилар бошчилиги остида Қундуз шаҳрини босиб олишган, уч кун ўз қўлларидан тутиб туришган, уларни даф этиш учун афғон ва хорижий қўшинларга камида уч ҳафта лозим бўлганди.\nСўнгги йилларда Қундуздан ташқари Афғонистоннинг шимолий Фарёб, Сарипул ва шимолий-шарқий Бадахшон вилоятларида ҳам хорижий жангариларнинг фаоллашганликлари кузатилади.\nАгар, афғонистонлик масъулларнинг ҳисоб-китобларига таянилса, ҳозирги кунда Афғонистон шимоли ва шимоли-шарқидаги хорижий жангариларнинг сони 2 мингдан ортади.\nУларнинг орасида марказий осиёликларидан ташқари, чечен, араб ва уйғурларнинг ҳам борликлари айтилади.\nБу – Афғонистон биринчи вице-президенти генерал Абдулрашид Дўстумнинг ИШИД жангарилари хавфидан илк бор огоҳлантириши эмас.\nГенерал Дўстум ўтган йили Афғонистон шимолида олиб борган илк ҳарбий амалиётлари чоғида ҳам ўзларига қарши ИШИД жангарилари жанг қилишаётганини айтган, уларнинг аксариятини марказий осиёликларга нисбат берганди.\nЯқинда эса, Туркманистонга бевосита чегарадош ва Афғонистон биринчи вице-президентининг она вилояти бўлган Жаузжонда ИШИД ҳокимининг қўлга олинганига оид хабарлар ҳам олинганди.\nИШИД сафларидаги бу хорижий жангарилар аксарияти эса, 2014 йилда уларга тўлиғича байъат келтирган Ўзбекистон Исломий Ҳаракати аъзоларига нисбат берилади.\nҲаракат бундан икки йил аввал ўзининг Афғонистонга қайтганини расман баён қилган.\nАлбатта, яқинда Ўзбекистон Исломий ҳаракати сафлари парчалангани ва улар орасида Толибларга мойил, ИШИДга қарши гуруҳ ажралиб чиққани ҳақида хабарлар ҳам чиққан.\nЯқин Шарқдаги ИШИД гуруҳи шу йил бошида Афғонистоннинг Покистонга бевосита чегарадош шарқий минтақаларида ўзининг янги исломий вилоятига асос солганини даъво қилган.\nАфғонистондаги янги вилоятини Яқин Шарқдаги исломий халифатининг бир қисми, деб эълон қилганди.\nИШИДнинг бу баёноти айнан Покистонда ўзининг Жанубий Осиёдаги янги тармоғига асос солишидан йил ўтиб янграган.\nЎтган икки йилнинг ўзида эса, Афғонистоннинг асосан шарқий Нангархор вилояти ИШИД Хуросон бўлимининг асосий истеҳкомига айланиб улгурган.\nИШИД гуруҳининг Афғонистонда расман масъулиятини ўз зиммасига олиб чиққан илк қонли ҳужуми ҳам Нангархор вилояти маркази Жалолобод шаҳрига тўғри келганди.\nАммо сўнгги ойларда афғон ҳукумат кучлари Америка ҳарбийлари билан Нангархор вилоятида ИШИД жангариларига қарши устма-уст ҳарбий амалиётларга қўл уришган, қисқа вақтнинг ичида уларнинг юзлаб жангарилари ва қатор лидерлари, жумладан, минтақадаги тармоғи раҳбари Ҳофиз Сайид Хонни ҳам ўлдирганликларини иддао қилиб чиқишган.\nУларнинг бу даъволарига ИШИД гуруҳи ҳозирча бирор бир муносабат билдирмаган, янги лидер тайин этганига оид ҳам бирор бир баёнот билан чиқмаган.\nҚундузлик масъуллар эса, сўнгги жангларда ҳам хорижий жангариларнинг толиблар билан бир сафда жанг қилганликларини айтишган, уларни Ўзбекистон, Тожикистон ва Чеченистон фуқароларига нисбат беришган, аммо қай бир гуруҳга мансуб эканликларини очиқлашмаганди.\nБи-би-си Ўзбек Хизматининг Афғонистон биринчи вице-президенти, генерал Абдулрашид Дўстум билан Қайсордан уюштирган суҳбатида батафсилроқ тингланг.


18:07 29 Сентябр 2020\n12:27 29.06.2020 (Янгиланган 12:30 29.06.2020) Ҳавола олиш\nАмерика президентининг сўзларига кўра, нашр таянган манба ҳатто мавжуд ҳам эмас. Бу навбатдаги буюртма мақоладир.\nТОШКЕНТ, 29 июн — Sputnik. АҚШ президенти Дональд Трамп The New York Times газетасини танқид қилиб, унинг Россия Афғонистондаги Америка ҳарбийлари ўлимига алоқадор ҳақидаги мақоласини буюртма деб атади.\n“Эҳтимол, бу шунчаки сохта (The New York) Times᾽нинг навбатдаги яна бир буюртма мақоласи, уларнинг Россия ҳақидаги муваффақиятсизликка учраган уйдирмаси каби (2016 йилдаги президент сайловларида Россия билан тил бириктирганлик айблови - таҳр.). Ким уларнинг манбаси?”, - дея ёзган Трамп твиттерда.\nУ нашрни ўз манбасини ошкор этишга чақирган. Эслатиб ўтамиз, The New York Times мақоласида маълумот, жумладан, асирга олинган жангарини сўроқ қилиш вақтида олинган таъкидланган эди. Аммо бирор бир аниқ тафсилот ва далил келтирилмаган эди.\n“Ҳеч ким мени, вице-президент Майкл Пенсни ёки Оқ уй ходимлари аппарати раҳбари Марк Медоузни ёлғон хабарлар тарқатувчи “The New York Times”нинг “аноним манба”сига таяниб хабар берганидек, россияликларнинг Афғонистондаги аскарларимизга ҳужуми ҳақида огоҳлантирмаган. Ҳамма буни инкор қилмоқда, бизга ҳужум ҳам қилинмаган эди”, - дея қўшимча қилган Трамп.\n26 июнь куни New York Times журналистлари мақола чоп қилишди. Унда таъкидланишича, гўёки Россия “Толибон”* террорчилик гуруҳи аъзоларига Афғонистондаги Америка аскарларининг боши учун мукофот таклиф қилган.\nНашрнинг фикрига кўра, буларнинг барчаси толиблар билан тинчлик битимини барбод қилишга қаратилган эди.\nАввалроқ Оқ уй Дональд Трампга Россия гўёки толибларга Афғонистондаги АҚШ ҳарбийларига ҳужум қилиш эвазига мукофот таклиф этгани ҳақида хабар қилмаганини маълум қилган эди.\nРоссия ТИВ америка ҳарбийлари буюртма қотиллигида рус ҳарбий разведкасининг алоқадорлиги тўғрисидаги хабарни фейк деб атади.\n18:04 Ўзбекистонда коронавирус: 29 сентябрь асосий хабарлари\n17:53 Термизда янги туғилган чақалоқ меҳрибонлик уйи дарвозаси тагига ташлаб кетилди\n17:27 “Юксалиш” масъулларни коронавирусга оид кунлик батафсил ҳисобот эълон қилишга чақирди\n16:54 COVID-19 билан такроран касалланиш эҳтимоли кам – Нурмат Отабеков\n16:54 Вакцина қанчалик хавфли: АҚШ жавоб талаб қиляпти, Европа пулни санаяпти


Миллий банк I чоракда 231 млрд. сўм соф фойда олди\nАсосий/Сўнгги янгиликлар/Миллий банк I чоракда 231 млрд. сўм соф фойда олди\nНашр қилинган сана: 13.04.2021 17:07\n2021 йилнинг биринчи чорагида Ташқи иқтисодий фаолият Миллий банкининг соф фойдаси қарийб 231 миллиард сўмни ташкил қилди. Банк сайтида эълон қилинган бухгалтерия ҳисоботи маълумотлари бундан хабар бермоқда. Ушбу сумма ўтган йилнинг мос даврига нисбатан 24,6% га камроқ.\nЖорий йилнинг дастлабки уч ойи давомида банк 1,5 триллион сўмлик фоизли даромад олди, бу ўтган йилга нисбатан 6 фоизга кўпдир. Ушбу тоифадаги харажатлар 860 миллиард сўм (+ 7,5%) даражасида бўлган. Кредитлар ва лизинг бўйича мумкин бўлган йўқотишларни баҳолашдан сўнг соф фоизли даромад - 195,6 млрд. сўмни ташкил этди, таққослаш учун, ўтган йилнинг биринчи чорагида бу кўрсаткич 47,7 млрд. сўмга етган эди.\nУч ойлик натижалар бўйича банкнинг фоизсиз даромади 721,7 миллиардга тенг, бу фоизсиз (46,7 миллиард) ва операцион (193,7 миллиард) харажатларни қоплаш учун етарли бўлди. Натижада, тўловларни тўлашдан олдинги молиявий натижа ижобий салдода чиқди - 285,6 миллиард сўм. Даромад солиғи 54,6 миллиард сўмга баҳоланди.\nЎзмиллийбанк активлари бўйича Ўзбекистондаги энг йирик ҳисобланади. 2021 йил 1 апрел ҳолатига кўра активлари ҳажми 78,5 триллион сўмни ташкил этди, бу ўтган йилга нисбатан 12,5 фоизга кўпдир. Ўсиш бир қатор омилларга боғлиқ. Энг юқори ўсиш кредит портфелида кузатилди: 15,4% ёки 56,2 трлн. сўмдан 64,9 триллион сўмгача.\nБанкнинг депозит портфели йил давомида 18,8% га камайди - 15,24 трлндан 18,11 триллион сўмгача. Ушбу ўсиш асосан талаб қилиб олингунча сақланадиган депозитларнинг 8,94 дан 11,17 триллион сўмгача ўсиши ҳисобига таъминланди. Муддатли депозитлар эса 6,29 дан 6,93 триллион сўмгача ўсди.


Сўхдаги муаммоларни бартараф этишга 1 трлн сўм ажратилади. Ҳудуддаги ҳаёт қандай ўзгаради? | Qalampir.uz\nСўхдаги муаммоларни бартараф этишга 1 трлн сўм ажратилади. Ҳудуддаги ҳаёт қандай ўзгаради?\nЖамият\t04 Июнь 2020 13:21 5201\nКеча, 3 июнь куни Ўзбекистон Республикаси Бош Вазири Абдулла Арипов раҳбарлигида Сўх тумани ҳокимлигида йиғилиш бўлиб ўтди. Унда туманни обод қилиш ва келажакда қилиниши лозим бўлган ишлар ҳақида сўз юритилди. Бу ҳақда Сўх тумани ҳокимлиги Ахборот хизмати хабар бермоқда.\nМаълум қилинишича, ҳудудда инвестиция соҳасида жорий йил давомида қиймати 101 млрд сўм бўлган 73 лойиҳа амалга оширилади. Бунинг натижасида 4,5 минг янги иш ўрни яратилиши кутилмоқда. Банклар кўмагида 82 лойиҳа амалга оширилиб, бунинг учун биргина Сўх тумани учун 153 млрд. сўм кредит йўналтирилади. Сўх туманидаги барча муаммоларни бартараф этиш учун 1 трлн. сўмга яқин маблағ ажратилиши режалаштирилган.\nАхборот хизматининг маълум қилишича, йиғилиш давомида сўхлик тадбиркорнинг цемент заводи қуриш бўйича тайёрлаган лойиҳаси ҳам қўллаб-қувватланган. Олтита маҳалла фуқаролар йиғинида кичик саноат ҳудудлари ташкил этилиши белгилаб олинган. Бундан ташқари, 3 та дам олиш маскани яратиладиган бўлди.\n“Тумандаги марказий шифохона ҳамда қишлоқ врачлик пунктлари замонавий қиёфада таъмирланиб, замонавий тиббиёт ускуналари билан жиҳозланади. Давлатимиз раҳбари томонидан сўхлик ёшларнинг олий ўқув юртларига қабул қилиниши учун 500 та квота ажратиладиган бўлди. Яқин келажакда таълим соҳасидаги муаммолар ҳам тўлиқ бартараф этилиб, янги мактаб ва қўшимча бинолар қурилиши режалаштирилди. Эндиликда, сўхлик ёшлар олий ўқув юртларига қабул қилинаётганида ўз она тиллари – тожик тилида имтиҳон топширишларини ҳам йиғилишда маълум қилинди”, дейилади хабарда.\nЙиғилишда ичимлик ва экинларни суғоришда ишлатиладиган сув масаласи кўтарилди. Сув хўжалиги вазирининг маълумотларига кўра, туманда сув захираси етарли, аммо асосий муаммо унинг етказиб берилишида. Тез фурсатларда бу масала ҳам ўз ечимини топади.\nШунингдек, Сўх туманидаги Симодон, Касминон, Ҳушёр, Малбуд ва Варган ҳудудларида икки ой давомида тик қудуқлар ўрнатилиб, бўш турган ерлар ўзлаштирилади. Тумандаги эски аэродром қайта таъмирланади ва вилоят марказига ҳаво йўллари орқали бориб келишни йўлга қўйилади.\n11 Июнь 19:36 28680\n11 Июнь 19:00 27343\n12 Июнь 01:20 22093\n12 Июнь 19:49 17338\n12 Июнь 19:20 17187


Карантин учун махсус қурилаётган илк ҳудуддан репортаж: Объект 4 кунда фойдаланишга топширилди\n16:35 / 29.03.2020\nЎзбекистонда қурилган илк карантин ҳудуди тўрт кунда фойдаланишга топширилди. Айни пайтда, ҳудудда иккинчи блок ҳам қуриб битказилган.\n28 март куни Kun.uz мухбири Тошкент вилояти Ўртасарой ҳудудида ташкил этилган карантин ҳудуди билан яқиндан танишди. Мослаштирилган контейнерлардан тайёрланган ўзига хос яшаш хоналари барча зарурий маиший техника ҳамда гигиеник воситалар билан жиҳозланган.\nОбъектда ишларни ташкил этиш ва бажаришга Қурилиш вазири ўринбосари Шерзод Ҳидоятов ва Тошкент шаҳар ҳокими ўринбосари Даврон Ҳидоятов масъул этиб бириктирилган.\n«Президентимиз топшириғи билан, мана шу ҳудудда бир вақтда 10 минг кишини қабул қилиш имконига эга карантин ҳудуди ташкил этилиши белгиланган.\nАйни пайтда ҳудуднинг 650 киши учун мўлжалланган биринчи блоки фойдаланишга топширилди. Шунингдек, ҳудуднинг иккинчи блоки 29 мартга ўтар кечаси фойдаланишга топширилади», – дейди вазир ўринбосари Шерзод Ҳидоятов.\nТаъкидланишича, карантин ҳудудига, асосан, хориждан махсус рейс билан эвакуация қилинаётган Ўзбекистон фуқаролари ҳамда коронавирусга чалинган беморлар билан мулоқотда бўлган шахслар жойлаштирилмоқда.\nАгар уларда касаллик симптомлари кузатилса, кузатувдаги шахслар зудлик билан махсус шифохонага ўтказилади. Уларнинг саломатлиги ҳудудда яшаётган тиббиёт ходимлари назоратида.\n«Ер ва монтаж ишлари тайёрланиши билан, Тошкент шаҳридаги Тошкент механика заводида тайёрланган контейнерлар юк машиналарда Ўртасаройга келтирилмоқда», – дея қўшимча қилди Ҳидоятов.\nВазир ўринбосарига кўра, Тошкент механика заводида бирламчи хизматга уч мингга яқин ишчи жалб этилган. Шунингдек, Ўртасарой ҳудудида 2,5 мингдан ортиқ ишчи-ходим меҳнат қиляпти. Уларнинг саломатлигини сақлаш мақсадида, блоклар орасида 100 метр оралиқ масофа сақланмоқда. Бу билан карантинга олинган шахслар яшаш жойидан узоқда иш ташкил этишга эришилган.\nТошкент шаҳар ҳокими ўринбосари Даврон Ҳидоятовнинг таъкидлашича , қурилиш объекти шахсан ҳукумат раҳбари Абдулла Арипов назоратида. Қурилиш материаллари ва молиялаш манбалари билан муаммо йўқ.\n«Ходимлар тезкорлик билан сув, энергия, канализация-оқава ишларини монтаж қиляпти. Кейин контейнер ўрнатилади ва у жиҳозланади. Контейнер тайёрланаётган заводда бирдан кондиционер ва ётоқ жойлар ўрнатилмоқда.\nҲудуднинг умумий майдони 55 гектар. Амалдаги режага кўра, бу ерда 10 минг киши қабул қиладиган карантин ҳудуди қурилади. Аммо вазият тақозо этса, карантин ҳудудини икки баравар кенгайтириш учун захира режаси мавжуд», – дейди у.\nКонтейнерда тўрт киши истиқомат қилиши мумкин. Унда телевизор, кондиционер, телефон, зарур гигиеник воситалар, ҳаммом ва ҳожатхона, иш столи бор.\nҲар бир контейнерга киришда кичик ҳовли ва юкларни жойлаштириш учун махсус жавон қурилган.\nДаврон Ҳидоятовнинг айтишича, карантинга олинган шахслар хавфсизлиги махсус ходимлар томонидан ҳимоя қилинмоқда.\nКарантин ҳудудига кириш ва чиқиш қатъий назоратда, шунингдек камера кузатув воситалари ўрнатилган.\nКарантинга олинган шахсларга озиқ-овқат, зарур ичимлик ва егуликлар бепул етказиб берилиши ташкил этилган.\nКарантин ҳудудидан Тошкент шаҳрига қайтишда бир ўй тинимсиз хаёлда ўйнай бошлади: коронавирус хавфи халқимизни янада яқин қилди. Қурувчилар ҳам шифокорлардан кам бўлмаган қаҳрамонлик кўрсатиб, тез фурсатда белгиланган вазифаларни бажармоқда. Хусусий тадбиркорлар, корхона ва ишлаб чиқаришга раҳбарлар ҳашарга беминнат ҳисса қўшмоқда.\nБошқалардан сўраладиган биргина талаб эса ўрнатилган тартибни бузмаслик ва уйда қолиш.\nТасвирчи Отахон Юсупов\n21:52 / 13.04.2021\nЭрдўған Туркияда карантин чоралари кучайтирилганини эълон қилди\nЖурналистика университети карантинга ёпилди, талабаларда коронавирус аниқланган\n09:06 / 09.04.2021\nНорвегия бош вазири туғилган кунида рухсат берилганидан кўп одам қатнашгани учун жаримага тортилди\n23:30 / 05.04.2021\nАнглияда 12 апрелдан карантин чекловлари юмшатилади


Сидиқов Баходиржон Бахромович | UZBEKNEFTEGAZ\nУглеводородлар конларини ўзлаштириш, нефт, газ, газ конденсатини қазиб олиш ва углеводородларни қайта ишлаш, уларни чуқур қайта ишлаш ва қимматли компонентларни янада тўлиқ чиқариб олиш ҳамда углеводородли хом ашёдан оқилона фойдаланиш учун замонавий технологияларни жорий этишга қаратилган ишлар мажмуи бўйича фаолиятни мувофиқлаштиради. Нефт-газ бозоридаги кўрсаткичларни таҳлил қилади, уларнинг кучли ва заиф томонларини баҳолайди, маркетинг стратегиясини амалга оширишга доир тадбирларни белгилайди. Углеводородлар савдоси бозорининг кўрсаткичларини кузатиб боради, тармоқда юз бераётган стратегик ўзгаришлар ташхисини амалга оширади ва унинг асосида ташкилий тузилмани ўзгартириш бўйича таклифлар тайёрлайди. Нефт-газ тармоғи корхоналарида технологик жараёнлар ва ишлаб чиқарилаётган маҳсулотларнинг юқори техник даражасини, илмий-техник ҳамкорлик дастурларини ишлаб чиқиш ва амалга ошириш, нефт ва газ конларини қидириш, бурғулаш, қазиб олиш, углеводород хом ашёсини қайта ишлаш, транспорт, табиий газни сақлаш ва нефт маҳсулотларини сотиш масалалари бўйича инвестицион лойиҳаларни жорий қилишни таъминловчи истиқболли ривожланиш дастурлари ва концепциялари ишлаб чиқилишини ташкил қилади.\nНефт-газ тармоғи ривожланишининг истиқболли схемалари, асосий йўналишлари ва концепциялари ишлаб чиқилишини таъминлайди. Иқтисодиёт, молия ва бошқа манфаатдор вазирликлар билан биргаликда Давлат Инвестиция дастурига киритиш учун устувор инвестицион лойиҳалар рўйхатини тузишда иштирок этади. Тўғридан-тўғри чет эл инвестициялари ва хорижий банклар кредитларини жалб қилиш бўйича мониторинг ўтказилишини ташкиллаштиради. Узоқ ва ўрта муддатли истиқбол учун инвестицион дастурлар ҳамда нефт, нефтни қайта ишлаш ва газ саноатини ривожлантириш ва жойлаштириш бўйича мақсадли дастур ва схемаларни ишлаб чиқишда иштирок этади. Инвестицион лойиҳалар самарадорлигини баҳолаш ишлари ўтказилишини ташкил қилади, Вазирлар Маҳкамаси ва ваколатли органларга узатиш учун инвестицион жараён самарадорлигини ошириш ва устувор инвестицион лойиҳалар портфелини янгилаш бўйича таклифларни тайёрлайди. Иқтисодиёт ва Молия вазирликлари билан биргаликда инвестицион дастурлар молиялаштирилишини таъминлайди ва бунинг манбаларини белгилайди. Инвестицион дастур бажарилиши ҳамда технологик жараёнлар, ишлаб чиқарилаётган маҳсулот ва илмий-техник ҳамкорлик дастурларини амалга оширишнинг юқори техник даражасини таъминлашга қаратилган ташқи иқтисодий фаолият бўйича ишлар бажарилишини ташкил қилади..\nХорижий инвестицияларни жалб қилиш ҳамда геологик қидирув ишлари, геофизик тадқиқотлар, бурғулаш, нефт ва газни қазиб олиш, углеводород хом ашёсини қайта ишлаш, транспорт, табиий газни сақлаш, нефт маҳсулотларини сотиш ва шу каби масалалар бўйича корхона ва ташкилотлар билан ташқи иқтисодий алоқаларни йўлга қўйиш ишларини ташкил қилади. Ташқи иқтисодий фаолиятнинг асосий йўналишлари бўйича тармоқни ривожлантириш дастури ишлаб чиқилишини ташкиллаштиради, инвестицион дастурни амалга ошириш учун хорижий инвестиция ва кредитлар ҳажмлари ва параметрларини белгилайди.\nИнвестицион лойиҳаларни амалга ошириш бўйича мониторинг ўтказилиши, ташқи иқтисодий фаолиятнинг турли масалалари бўйича субъектларга услубий, ахборот ва маслаҳат ёрдами кўрсатилишини назорат қилади. Керакли илмий-техник ва таҳлилий ахборот, иқтисодий ва молиявий маълумотлар, ишлар кўрсаткичлари ва натижаларини ўрганади ва таҳлил қилади, умумлаштиради ва тартибга солади. Лойиҳаларнинг экспертизасини ўтказади, уларнинг молиявий ва иқтисодий самарадорлигини баҳолайди. Табиий ресурслар, энергия, материаллар, ходимлар, молиявий маблағлардан оқилона фойдаланишга ёрдам беради. Ишлаб чиқаришни бошқаришда замонавий компютер технологияларини қўллайди. Ташқи алоқаларни кенгайтириш ва тажриба алмашиш учун ишбилармон шериклар билан алоқа ўрнатади ва зарур маълумотларни йиғиш тизимини ташкил қилади. Ўзбекистон Республикаси Президенти ва Ҳукуматининг Қарорлари ва Фармонлари ҳамда Вазирлар Маҳкамаси ва Компания раҳбариятининг топшириқлари бажарилишини назорат қилади. Компания фаолияти масалаларига доир комиссиялар ишида ҳамда Бошқарувнинг кенгайтирилган йиғилишлари ва Компаниянинг кенгашларида иштирок этади. Бошқарма ваколатига кирадиган масалалар бўйича зарур маълумот ва ҳисоботлар ва бошқа материаллар ўз вақтида тузилиши ва тақдим этилишини ташкиллаштиради. Белгиланган вазифаларни ҳал қилишга турли масалалар (ҳуқуқий, техник, молиявий ва ҳ.к.) бўйича маслаҳатчи ва экспертларни жалб қилади. Ўз ваколатига кирадиган масалалар бўйича Холдинг компанияси номидан бошқа вазирлик, идора ва ташкилотларда вакил бўлади.\n"Ўзбекнефтегаз" АЖ бошқарув Раиси\nРаҳбариятлар саҳифасига қайтиш


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Гиёҳванд моддалар савдоси билан шуғулланган жиноий гуруҳ фош этилди\t16:56, 22 февраль 2016\tГоҳида тақдир тақозоси билан етти ёт бегонларанинг ҳам йўли бир нуқтада кесишади. Бироқ бизнинг қаҳрамонларимиз – хоразмлик Ёрқинбек Раҳимов билан тошкентлик Нозимжон Дадамуҳамедовни тақдир эмас, ноқонуний йўл билан кўп ва хўб бойлик ортириш орзуси учраштирди, десак, муболаға бўлмас.\nАллақачон қирқни уриб қўйган бу “шериклар” шу пайтгача жамиятда ўз ўрни тополмаган кишилар тоифасидан. Гарчи олий маълумот эгаси бўлсаларда ўз соҳалари бўйича бирор ерда қойиллатиб ишлаб қўйишмаган. Тирикчиликни ўтказиш учун дуч келган иш, кўпинча ноқуний ишлар билан шуғулланиб келишган. Шу боис, Ё.Рахимов ҳам, Н.Дадамухамедов ҳам бир мартадан қора курсига ўтиришга улгуришган. Бироқ, бундан улартегишли хулоса чиқаришса қанийди? Улар бу гал яна хатарли ва тубан ишга – гиёҳванд моддаларнинг ноқонуний савдосига қўл уришди. Тилла эвазига оғу Дадамуҳамедов билан яқин алоқада бўлиб келган Раҳимов ёзнинг ажойиб кунларидан бирида шеригига агар ўхшаб қолса, мўмайгина “соққа” келитириш мумкин бўлган бир таклифни билдиради. Гап шундаки, унинг бир таниши нақ 3,5 килограм миқдоридаги олтин тангаларни арзон баҳога сотмоқчи экан. Фақат бир шарт ҳам бор эди: олтиннинг эгаси гиёҳвандликка берилган бўлиб, “чегирма” эвазига уни ўша “заҳри қотил” билан “суғориб туриш” керак эди. Яхшигина фойда исини сезган Нозимжон тезгина ишга киришди: эртасигаёқ аллақаердан 25 грамм қорадори топиб келди ва шеригидан бир миллион сўм ундириб кетди. Бўйнида иллати борнинг оёғи қалтирар\nЁ.Рахимов, ўз навбатида “оғу” тўла халтачани қўлига олиб, уни икки қисмга бўлди ва уни сўраган одамга топшириш учун “Дўмбиробод” қуроилиш материаллари бозорига йўл олди. Ёрқинбекнинг шубҳали ҳатти-ҳаракати, бежо қарашлари бозорда махсус тадбир ўтказаётган ҳуқуқ-тартибот идоралари вакилларининг эътиборини тортди. Ё.Рахимовни ҳужжатларини текшириши учун тўхтатишганда, унинг ёнида холислар гувоҳлигида кичкина халтачага солинган 12 грамм қорадори моддаси топилди. Ёрқинбек тергов жараёнида Олимжолн Эргашев деб тилга олган “харидор” эса, воқеа жойидан яширишга улгурганди. Узоқ чўзилмаган “узлат”\nҚорадорининг қолган қисми Раҳимовнинг квартирасидан – гиламнинг тагидан топилди. Суриштирув давомида ушбу гиёҳванд моддани Ёрқинбек Нозимжон Дадамуҳамедовдан олгани, уни О.Эргашевга топширб, эвазига тилла тангалар олмоқчи бўлганини тан олди. “Жиддий иш” олдидан бироз кўнгил ёзишга қарор қилган Н.Дадамеҳамедов бу пайтда тоғ қўйнида юрганди. Шеригининг қамоққа олинганини эшитган Нозимнинг ўтакаси ёрилди ва маълум муддат ҳуқуқ-тартибот идоралари назароидан йироқроқда бўлишга аҳд қилди. Аммо, бузоқнинг қочгани сомонхонагача деганларидек, бу “узлат” узоққа бормади – у кўп ўтмай қамоққа олинди. Сўнгги пушаймон\nСуд жараёнида ҳар икки жиноятчи ўз айбини тан олди ва қилган ишларидан пушаймонлик билдиришди. Суд ҳукмига биноан, Ёркинбек Рахимов умрининг яна 10 йилини, Нозимжон Дадамухамедов эса, 12 йилини панжара ортида ўтказадиган бўлди. Шу тариқа маълум муддат уларнинг оиласи тиргаксиз, фарзандлари ота меҳридан мосуво қоладиган бўлди. Хаёлини мўмай даромад ортириш илинжи банд этиб, нафс ортидан югурган бу кимсалар шу тариқа ўз ҳаётларини ҳам, яқинларининг тақдирини издан чиқаришди...


Суббота Апрель 27th, 2013, Posted in КЫРГЫЗЧА Нет комментариев.\nДастурхонда ўтириш маданияти\n1. Овқатни дастурхонсиз ичмаслик керак.\n2. Дастурхонни тескари солмаслик керак.\n3. Дастурхонда ўтирганда ўзингиздан катталардан юқорига чиқиб ўтирмаслик керак.\n4. Ўтирганда ёнингиздагига орқангизни қилиб ўтирмаслик керак.\n5. Нонни икки қўлда синдириш керак.\n6. Овқатга катталардан аввал қўл чўзмаслик керак.\n7. Чойни ўнг қўл билан бериш керак.\n8. Овқат еб бўлсангиз ҳам катталардан аввал туриб кетманг, агарда зарур ишингиз бўлса рухсат сўраб туриш керак.\n9. Дастурхондан дуосиз турманг.\nТозалик – соғлик гарови\n1. Йўлга, оқаётган сувга мағзава сув тўкмаслик керак.\n2. Кечқурун ювмасдан идишларни қолдирманг.\n3. Шупургини ва кулни аралаштирмаслик керак, тепаламаслик керак.\n4. Оқаётган сувга тупурмаслик керак.\n5. Чойнинг шамасини ҳам бир четга тўкиш керак.\n6. Сувнинг, тузнинг бетини очиқ ҳолда қолдирмаслик керак.\nҲамза номли ўрта мактабнинг\n8- “Б” синф ўқувчиси\nTags: №12, Ф.Колигова\nМектептерди адис менен камсыз кылуу


МБ: Тижорат банкларининг лицензиялари қайта расмийлаштириб берилди | Коммерсант.Уз\n482 марта кўрилган 15.11.2017 Ўзбекистон янгиликлариЯнгиликлар\nИглесиас концерти: чипталар сотилиши табиий, ҳатто тўғри иш. Нима учун?. 736 30.12.2017\nИқтисодчилар тили билан айтганда, Энрике Иглесиаснинг жонли ижроси учун ноль доллар “тенг қиймат” эм...\nСув ва канализация бўйича қарзлар учун инкассо судсиз тақдим этилади. 546 24.11.2017\nИнкассо топшириқномаларини юридик шахслар ва якка тартибдаги тадбиркорларнинг банк ҳисобварақларига ...\nКриптовалюта аноним тўловларни амалга оширишда кўмаклашади. 517 16.11.2017\nИшметов: Уларни назорат қилишга бирор бир эҳтиёж кўрмаяпмиз, чунки аслида уларни назорат қилиб бўлма...\nЯқин икки йилда фискал-монетар бюджет профицит билан бажарилади. 510 15.11.2017\nАввал-бошида ҳукумат ва Марказий банк ўртасида шу икки сиёсатни назорати тўғрисида англашув келишуви...\nАвтокредитлар берилиши мижозларнинг тўлаш имконияти пастлигидан тўхтатилди. “Супер-контракт”ларга таълим кредити берилмайди. 796 15.11.2017\n“Марказий банк томонидан автокредитларнинг тжорат банклари томонидан бериш ёки берилмаслигига оид ҳе...\nХукумат қора бозор билан қандай курашмоқчи?. 641 15.11.2017\n“Қора бозорнинг мавжудлиги айрим тадбиркорларнинг расмий иш юритиш нияти йўқ эканлиги натижасидир”, ...


pfcnavbahor.uz "Навбаҳор" профессионал футбол клубининг расмий сайти "Андижон" - "Навбаҳор" учрашувидан сўнг\n16.05.2015 21:27\t"Андижон" - "Навбаҳор" учрашувидан сўнг ташкил этилган матбуот анжумани биринчи қисмида "Навбаҳор" мураббийи Зохид Нурматов журналистлар саволларига жавоб қайтарди: - Ўйин жуда шиидатли бўлди. Ҳар икки жамоа бор кучи билан ҳаракат қилиб, чиройли ўйин кўрсатишди. Гарчи мағлубиятга учраган бўлсак ҳам, ёмон ўйнамадик деб ҳисоблайман. Ҳимоядаги хатоликларимиз туфайли имкониятни бой бердик. "Андижон" ҳам борган сари яхши шаклланиб бормоқда. Бошқа жамоалар борасида ҳеч қачон салбий ёки ижобий фикр билдирмайман. Доимо рақибларимга омад тилаб келганман. Бугун иккита жамоа бир-бирига мос эди. "Андижон"га қарши яхши тайёргарлик кўргандик. Уларни яхши ўрганиб чиққанмиз, бироқ юқорида таъкидлаб ўтганимдек, ҳимоядаги икки қўпол хатолик бизга қимматга тушди. Албатта, Бахтиёр Ашурматовнинг жамоадаги ўрни беқиёс. Ўйинчиларимиз яхшидаражада тўп суришди деб ҳисоблайман. Бироқ, жамоани Бахтиёр Аъзамович бошқарганида ғалаба қозонишимиз мумкин бўларди.\nМатбуот анжумани иккинчи қисмида "Андижон" бош мураббийи Эдгар Гесс иштирок этди: - Жамоалар очиқ футбол намойиш этишди. Назаримда мухлисларга ҳам бугунги ўйин манзур бўлди. Наманганликлар ҳам биз ҳам мазмунли ўйнадик. Хатто ёмғир ва шамол бўлишига қарамай мухлислар ўйингоҳни тарк этишмади. Дарвозабонимизга тўхталиб ўтадиган бўлсам, у биринчи бўлимда икки вазиятни жамоани қутқариб қолди. Беллашувдан сўнг қаерда хатога йўл қўйганим, қайси қарорни тўғри қабул қилганимни ўйлайман. Четлатишларга тўхталадиган бўлсам, Отаханов шундоқ ҳам тўртинчи сариқ карточкани ишлаб олганди ва кейинги беллашувни қолдириши аниқ бўлган. Аммо, Санжар Асқаралиев бугун жамоани қийин ахваолга солиб қўйди. Жамоа сардори бунга йўл қўймаслигилозим. Меҳмонлар эса унинг феъл-атоврини билган холда уни шундай холга келишига мажбур қилишди. Умуман олганда Санжар ўз вазифасига профессионаллларга хос бўлмагандек ёндашди. Тўйлар муборак! - ( 26-05-2017)\t"Навбаҳор" - "Бунёдкор" учрашувдан олдин - ( 26-05-2017)\tЁшларимизни “Бунёдкор”га кучи етмади - ( 26-05-2017)\t“Бунёдкор”га қарши ўйин 19.00да бошланади - ( 24-05-2017)\tТИҚ қарор чиқарди - ( 24-05-2017)\tНавбатдаги учрашув


Америка мутахассислари "Ал-Қаеда "ташкилотининг наркотиклар контрабандасига алоқадорлигини текширишмоқда.\n02 март 2021, Тошкент вақти: 16:59\nАҚШ харбий кемалари куни-кеча Қизил денгизда катта миқдорда наркотиклар ортилган кемани қўлга олишди.\nАҚШ қўмондонлигига кўра кемада таҳминан 3 миллион доллар турадиган наркотиклар бўлган.\nБу юзадан 20 киши ҳибсга олинган.\nБундан бир неча кун аввал Форс кўрфазида икки тонна наша элтаëтган кема ҳам қўлга олинганди.


Фарғона ЙҲХБнинг Рўйхатлаш ва имтиҳон олиш бўлимлари дам олиш кунларида ҳам ишлайди\nФарғона вилояти Йўл ҳаракати хавфсизлиги бошқармасининг Рўйхатлаш ва имтиҳон олиш бўлим ва бўлинмалари дам олиш кунларида ҳам ишлайди. Бу ҳақда вилоят Ички ишлар бошқармаси ахборот хизмати маълум қилди.\nХабарга кўра, вилоят Ички ишлар бошқармаси Йўл ҳаракати хавфсизлиги бошқармасининг Рўйхатлаш ва имтиҳон олиш бўлим ва бўлинмалари шу вақтга қадар ҳафтада 5 кун, яъни пайшанба ва якшанба кунларидан ташқари кунларда фуқароларга хизмат кўрсатиб келаётган эди. Бу эса аҳоли орасида турли эътирозларга сабаб бўлган.\nМаълум қилинишича, ушбу муаммони ҳал этиш, фуқароларга қулайликлар яратиш мақсадида эндиликда ушбу бўлим ва бўлинмалар ҳафтанинг барча кунларида — дам олиш кунисиз иш фаолиятини олиб боради. Таъкидланишича, хизматлар ҳафтанинг шанба ва якшанба кунлари Рўйхатлаш ва имтиҳон олиш бўлим ва бўлинмалари ходимларининг дам олишларига таъсир кўрсатмаган ҳолда — навбатчилик асосида амалга оширилади.\nAввалроқ Фарғонада йўл ҳаракати қоидабузарликларини аниқловчи фотовидеофиксация ва онлайн радар қурималари ўрнатилгани ҳамда Фарғонада ЙПХ ходимлари томонидан махсус планшетлар орқали 305 та коидабузарлик аниқлангани ҳақида хабар берилганди.


Пентагон расмийлари, бир ҳафтадан ортиқ вақт уруш асири сифатида Ироқ томонидан ушлаб турилган 19 ёшдаги аскар АҚШ кучлари томонидан озод этилганини маълум қилдилар.\nЖессика Линч исмли аскар аёл беш нафар сафдошлари билан бирга 23 март куни Ироқ жанубидаги Нассирия шаҳри яқинида ҳарбий техника таъминоти олиб кетаётган пайтда нотўғри йўлга бурилиб кетганлар. Натижада Ироқ кучлари уларни асирга олган.\nОддий аскар Жессика Линч, уруш ҳаракатлари давомида бедарак йўқолган, деб қайд этилган эди. Унинг озод этилиши тафсилотлари ошкор қилинмади. Ҳозиргача Ироқ урушида америкалик 15 аскар бедарак йўқолгани қайд этилган.


Сабрли қул бора-бора шод бўлар… - Hidoyat.uz\nСабрли қул бора-бора шод бўлар…\nАсосий саҳифа Мақолалар Сабрли қул бора-бора шод бўлар…\nЧоп этилди Fevral 20, 2019 Сабрли қул бора-бора шод бўлар…da fikr bildirishni o'chirish\nАллоҳ таоло инсониятни беҳисоб неъматлар билан сийлаган. Улар орасида инсон учун энг бебаҳоси – сиҳат-саломатлик ва хотиржамликдир. Дарҳақиқат, бу икки неъматдан баҳраманд инсон уларнинг қадрига етиши лозимдир. Лекин унутмаслик керакки, баъзи ҳолларда Аллоҳ таоло бандаларига турли-туман синовлар юбориши мумкин. Гоҳида банда касалликка чалинади, гоҳида эса муаммолар сабаб хотиржамлигини йўқотади…\nХасталик ёш танламайди, гўдакни ҳам, ёшни ҳам, кексани ҳам четлаб ўтмайди. Шундай вазиятда, яъни дард берилганида инсон сабрли бўлиб, Аллоҳ таолонинг имтиҳонига бардош кўрсатса, гуноҳлари кечирилиб, савобга эришади. Аммо сабрсизлик қилса, гуноҳкор бўлади.\nБандага берилган дард фақат унинг учун эмас, атрофидагиларга ҳам бир синов. Улар бетоб ётган кишини зиёрат қилиб, ҳол сўрашлари, хизматида бўлиб, ёрдам кўрсатишлари шарт.\nШунда мўмин-мусулмонлар ўртасида меҳр-мурувват, ўзаро ҳамжиҳатлик зиёда бўлади.\nАллоҳ таоло ўз бандаларини ҳузуридан келадиган синовлар – ҳар хил дард, фақирлик ва фарзандсизлик кабилар билан синайди. Қуръони каримда бундай амр этилади:\n“Сизларни бироз хавф-хатар, очлик (азоби) билан, молу жон ва мевалар (ҳосили)ни камайтириш йўли билан синагаймиз. (Шундай ҳолатларда) сабр қилувчиларга хушхабар беринг (эй Муҳаммад)!” (Бақара сураси, 155-оят).\nЗумар сураси, 10-оятида эса бундай дейилади: «(Эй Муҳаммад!) Менинг имон келтирган бандаларимга айтинг: “Парвардигорингиздан қўрқингиз! Бу дунёда эзгу иш қилган зотлар учун (охиратда) чиройли (оқибат – жаннат) бордир. Аллоҳнинг Ери кенгдир. Албатта, сабр қилувчиларга (охиратда) мукофотлари\nСабр борасидаги чиройли хушхабарлар ҳадиси шарифларда ҳам кенг ёритилган. Абу Ҳурайра (розияллоҳу анҳу)дан ривоят қилинади: «Бир аёл Расулуллоҳ (соллаллоҳу алайҳи ва саллам)нинг ҳузурларига келиб бундай деди: “Ё Расулуллоҳ, Аллоҳга дуо қилинг, менга шифо берсин”. У зот: “Агар хоҳласанг, дуо қиламан ва Аллоҳ сенга шифо беради. Агар сабр қилсанг, (охиратда) сен\nҳисоб-китоб қилинмайсан”, дедилар. Шунда у аёл: “(Бўлмаса,) сабр қиламан”, деди» (Имом Бағавий ривояти).\nОйша (розияллоҳу анҳо)дан ривоят қилинган ҳадиси шарифда эса Расулуллоҳ\n(соллаллоҳу алайҳи ва саллам): “Мўминга тикан кирса ва ундан каттароқ мусибат етса ҳам, албатта, Аллоҳ ўша сабабли унинг даражасини кўтаради ва гуноҳини ювади”, деганлар» (Имом Термизий ва Имом Муслим ривояти).\nМусибат етган пайтда сабр қилган мўминнинг даражаси кўтарилиб, хатолари ўчирилади.\nАбу Мусо (розияллоҳу анҳу)дан ривоят қилинади: «Набий (соллаллоҳу алайҳи ва саллам): “Қачон банда бемор бўлиб қолса ёки сафарга чиқса, Аллоҳ таоло унга соғлик ва муқим вақтида қиладиган амалларнинг ажрини ёзади”, дедилар» (Имом Аҳмад, Имом Бухорий ва Имом Абу Довуд ривояти).\nБу ҳам Аллоҳ таолонинг бандаларига меҳрибончилигининг юксак намунаси. Мўмин касал бўлса, соғлигимда қиладиган савоб ишларим, нафл рўза, намоз, зикрларим қолиб кетди, деб ўксимаслиги учун унга худди соғлигида амал қилиб оладиганчалик савоб ёзилади. Шу сабабли ҳам бундай ҳолда сабрли бўлган маъқул. Шунингдек, ушбу ҳадиси шариф мусулмонларни соғлик пайтида янада кўпроқ нафл ибодатлар қилишга тарғиб этади.\nБандадан энг улкан сабр талаб қиладиган дам яқин кишисини йўқотган пайтдир. Бу борадаги ўрнакни ҳам Пайғамбаримиз Муҳаммад (соллаллоҳу алайҳи ва саллам) ва у зотнинг саҳобалари ҳаётидан олишимиз мумкин.\nСийрат китобларидан маълумки, Пайғамбаримиз (соллаллоҳу алайҳи ва саллам)нинг барча ўғил фарзандлари гўдак ёшида вафот этди. Фотима (розияллоҳу анҳо)дан бошқа қизлари ҳам улғайиб, оилали бўлганларига қарамай, у зотдан аввалроқ дорулбақога риҳлат қилдилар. Шунингдек, ҳам моддий, ҳам маънавий дастак бериб турган икки инсон – амакилари Абу Толиб, Хадича (розияллоҳу анҳо), кейинроқ эса амакилари Ҳамза (розияллоҳу анҳу) нинг шаҳид этилиши чоғида кўрсатган сабр-матонатлари мўминларга ўрнак.\nЭнди у зот (соллаллоҳу алайҳи ва саллам)нинг касалликка сабрлари қандай бўлганига биргина мисол келтирайлик. Ато ибн Ясор (розияллоҳу анҳу)дан ривоят қилинади: «Абу Саъид (розияллоҳу анҳу) Расулуллоҳ (соллаллоҳу алайҳи ва саллам)нинг олдиларига кирса, у зотнинг иситмалари кўтарилиб кетган экан. Устларига ёпқич ёпилган. Абу Саъид (розияллоҳу анҳу) қўлини ёпқичнинг устига қўйиб кўриб:\n– Иситмангиз бунча ҳам баланд, ё Расулуллоҳ?! – деди.\n– Биз шундаймиз, биз учун бало шиддатли қилинади, ажр\nкўпайтирилади, – дедилар.\n– Эй Аллоҳнинг расули, одамлардан энг шиддатли балога учрайдиганлар кимлар?\n– Яна кимлар?\n– Сўнгра кимлар?\n– Солиҳлар… – дедилар»\n(Имом Ибн Можа ва Имом Аҳмад ривояти).\nМусулмонлар орасида беморлик пайтида ва яқин кишиси ўлганида сабр ва розиликнинг нодир намуналарини кўрсатган кишилар кўп бўлган.\nУрва ибн Зубайр (розияллоҳу анҳу)нинг оёғи қорасон бўлгани сабабли кесиб ташланган куни ўн еттига кирган ўғли отдан йиқилиб вафот этади. Келганларнинг барчаси ўзлари билганларича таъзия билдиришади.\nАҳли фозиллардан бири:\n– Бир оёғингни олиб, жонингни омон қолдиргани учун, битта болангни олиб, бошқаларини омон қолдиргани учун Аллоҳга шукр қил, – дейди.\nШунда Урва ибн Зубайр (розияллоҳу анҳу):\n– Мусибатимга сендан яхшироқ таъзия билдирган одам бўлмади, – дейди.\nКасалликка чалинган ёки мусибатда қолган мўмин бундай вазиятнинг аввалида чиройли сабр кўрсатиши, қийинчиликдан қутулишнинг энг осон йўли – ўлимни орзу қилмаслиги керак. Зеро, Анас (розияллоҳу анҳу) дан ривоят қилинган ҳадисда Расулуллоҳ (соллаллоҳу алайҳи ва саллам) бундай марҳамат қилганлар: “Сизлардан бирингиз ўзига етган мусибат сабабли ўлимни орзу қилиб қолмасин. Зотан, бўладиган иш аниқ бўлади.\nБалки: “Аллоҳумма аҳйиний ма каанатил ҳаяту хойрон ли, ва таваффаний ма каанатил вафаату хойрон ли” (“Аллоҳим, тириклик менга яхши бўлса, тирик қолдир. Қачон менга вафот этиш яхши бўлса, мени вафот эттир”), десин (Имом Бухорий ва Имом Муслим ривояти).\nХулоса қилиб айтиш мумкинки, мўмин бошига тушган мусибатларга сабрли, саботли бўлиши, қийинчиликларга бардош бериши, касаллик ва моддий қийинчиликка чидам кўрсатиши лозим. Шунда даргоҳи илоҳийда мартабаси ошиб, Аллоҳ таоло хушхабар берганидек, ажру савобга ноил этади: …Аллоҳ сабр қилувчилар билан биргадир» (Бақара сураси, 249-оят). Шоир айтгандек: “Бесабр қул тез йўлиқар балога, сабрли қул бора-бора шод бўлар”.\n“Ислом нури” газетасининг 2019 йил 3-сонидан\n“Ҳидоят” журналининг 2-сони нашр этилди


Соғлом турмуш тарғибочилари учун семинар — silning-davosi-bor.uz\nТошкент шаҳридаги “Шодлик палас” меҳмонхонасида USAID ташкилотининг Project HOPE лойиҳаси кўмагида, Ўзбекистон Республикаси соғлиқни сақлаш вазирлиги, фтизиатрия ва пульманология ихтисослашган республика илмий-амалий тиббиёт маркази ва журналистларни қайта тайёрлаш маркази билан ҳамкорликда сил касаллиги масалаларини ёритиш ва аҳолини ушбу касаллик тўғрисидаги хабардорлигини оширишда ОАВ роли мавзусида навбатдаги семинар-тренинг ўтказилди.\nБу галги тадбирда асосий эътибор Хоразм, Бухоро, Навоий, Қашқадарё вилоятлари ва Тошкент шаҳрида фаолият юритаётган журналистлар маҳоратини оширишга қаратилди.\nТадбир иштирокчилари сил касаллиги мавзусини ОАВда янада кенгроқ ёритилишини муҳокама қилишди. Унда сўзга чиққан фтизиатр-мутахассислар, журналистларни қайта тайёрлаш маркази тренерлари Наргис Қосимова, Назира Тошпўлатовалар сил билан кураш масалалари нафақат тиббий, балки ижтимоий аҳамиятга эга эканлиги ва журналистлар томонидан ушбу мавзуни тайёрлаш, маҳорат билан ёритиш, аҳолининг тиббий маданиятини ошириш муҳимлигини таъкидладилар.\nБугунги кунда республикамизнинг барча ҳудудларида мазкур касалликни барвақт аниқлаш бўйича махсус лабораториялар ташкил этилиб, замонавий тиббий таҳлил воситалари билан жиҳозланган. Тиббий текширувлар хасталикни эрта аниқлаш ва даволаш имконини бермоқда. Ана шундай тизимли ишлар натижасида мамлакатимизда сил билан касалланиш ва ўлим кўрсаткичи йилдан йилга камайиб бораётгани қувонарли ҳол. Халқаро экспертлар ҳам силга ташхис қўйиш ва даволаш бўйича мамлакатимиз эришаётган ютуқларни, бу йўналишда орттирилган миллий тажрибани алоҳида эътироф этмоқда.\nИкки кун давом этган семинар-тренингдан 30 нафарга яқин ҳудудий журналистлар ўзаро баҳс-мунозалар орқали мавзу юзасидан ижодий материаллар тайёрлашди.\nБугунги семинар-тренингда биринчи маротаба иштирок этишим. – дейди “Хорезмская правда” газетаси бўлим бошлиғи Латофат Саилханова. Гуруҳимиз томонидан сил беморларини дори-дармон билан таъминлаш, уларни даволаниш тартибига эътибор қаратиш масалаларини ОАВ орқали ёритиш юзасидан янги маълумотларга эга бўлдим. Ушбу касаллик билан оғриган беморга биринчи амалий ёрдам руҳий жиҳатдан берилиши жуда муҳим. Семинар-тренингда ўзим учун сил касаллигини ёритишда журналистнинг касбий одоби хусусида ҳам назарий, ҳам амалий билим ва кўникмаларга эга бўлдим. Мазкур тадбирда олган маълумотларимни амалий фаолиятимда мунтазам қўллаб боришга ҳаракат қиламан.\nUSAIDнинг силга қарши кураш дастури мутахассисларининг айтишича, бугун вилоятларда ҳам журналистлар учун алоҳида семинар-тренинглар ташкил этиш йўлга қўйилган. Асосан журналистларнинг фтизиатр-шифокорлар, МДК шифокорлари, ҳамширалари ва аутрич-ходимлар билан ҳамкорлигига алоҳида эътибор қаратилиб, бу борада жаҳон тажрибаси ҳам амалиётга татбиқ этилмоқда.\nБухоро вилояти радиоканали орқали ушбу мавзуда дастурларнинг ёритишим учун бугунги семинар жуда катта ёрдам беради. Айниқса, аутрич-ходимлар билан ўтказилган интевью ва суҳбатлар асосида шу ернинг ўзида радиодастурлар тайёрлашга ҳаракат қилдик. Бу каби семинарларнинг ташкил этилиши аҳолимиз ўртасида касалликни олдини олишда ҳамда журналистларнинг ихтисослашувида муҳим аҳамият касб этади, — дейди Бухоро вилоят телерадиоканали мухбири Зухра Рамозонова.\nСеминар-тренингда иштирокчилар гуруҳларга бўлинган ҳолда ўз касбий маҳоратларини яна бир синовдан ўтказишди. Яъни, мазкур касалликни олдини олишда ва касаллик билан оғриган беморларда учрайдиган стигма ҳолатини бартараф этиш юзасидан амалий машғулотлар, интерактив мулоқотлар олиб боришди.\nТўғри, ушбу касаллик қулоққа эшитилганда давосиз дарддек туюлади. Лекин бугун тиббиёт соҳасидаги замонавий янгиликлар жадал ривожланиши жараёнида ушбу касалликни аниқлаш усуллари тез ва сифатли йўлга қўйилганлиги, тиббий хизматлар давлат томонидан бепул амалга оширилиши ҳамда касалликни даволашда янги тиббий техника ва услублардан фойдаланилаётгани нафақат, бемор учун, балки унинг оила аъзолари, қариндош-уруғлари ва атрофдагилар учун ҳам муҳим аҳамият касб этади.\nОчиқ мулоқот шаклида олиб борилган семинар-тренингда журналистлар ўзларини қизиқтирган саволларга жавоб олишлари билан биргаликда, ўзаро фикр алмашиш ва соҳада мавжуд камчиликларни бартараф этиш юзасидан таклиф ва тавсиялар билдириш имкониятига эга бўлдилар.\n– Бугунги семинар-тренингда журналистларнинг фаоллиги соҳа ихтисослашувида катта аҳамият касб этади, – дейди Қашқадарё вилояти “Олтин воҳа” радиоканали бош муҳаррири Лобар Ҳайдарова. – Мазкур мавзуда таҳлилий материаллар тайёрлаш жараёнида ушбу касалликни даволашга ихтисослашган тиббиёт масканлари ва шифокорларга кўп мурожаат қиламан. Касалликнинг олдини олиш ва унга қарши курашишда, аҳоли тиббий маданиятини оширишда ОАВнинг ўрни катта. Биз мазкур тадбирда ушбу соҳани ёритишда журналист касб одоби, маҳорати ва жанрлардан фойдаланиш усулларини чуқур ўрганибгина қолмай, мамлакатимизда амалга оширилаётган чора-тадбирлар ва тиббиёт масканларининг фаолияти ҳақида ҳам кўпгина маълумотларга эга бўлдик. Бу каби тадбирларнинг ташкил этилиши нафақат журналистика соҳаси ривожида, балки тиббиёт муассасалари, шифокорлар билан ОАВ ходимлари ҳамкорлигини мустаҳкамлашга ҳам хизмат қилади.\nЖурналистлар учун ташкил этилган мазкур тадбирда ҳар бир инсон ўз саломатлигига жиддий эътибор билан қараши лозимлиги, жамиятда соғлом муҳитни яратиш бугунги кун талаби эканлиги таъкидлаб ўтилди.\nАввалги мақола: Шу касалликни қандай даволаса бўлади?\nНавбатдаги мақола: Ишонч ва сабр – ҳар қандай касалликка даво (ҳаётий ҳикоя)


Муаммолар “маҳаллабай” ўрганилмоқда | yangibazar.uz\nМуаммолар “маҳаллабай” ўрганилмоқда\nАпрель 26, 2021 23\nБинобарин, мазкур жараёнда ҳар бир соҳа масъулларининг иштироки ва аралашуви муҳим жиҳатдир. Жойларда олиб борилаётган маҳаллабай ишлаш механизмининг ҳам муҳим асосини ана шу тамойил — барча соҳа вакилларининг ҳамжиҳат бўлиб, ҳудудлардаги масалаларни ечишга комплекс ёндашиши тушунилади. Маҳаллалар фаолияти ҳамда у ердаги мавжуд муаммолар билан танишиш, «Аёллар дафтари”, “Ёшлар дафтари”, “Темир дафтар”га киритилган фуқароларнинг турмуш шароитини, уларга кўрсатилган ёрдамларни ўрганиш, мурожаатларини тинглаш мақсадида Давлат бошқарув академияси кафедра мудири, социология фанлари доктори, профессор, Янгибозор туманига бириктирилган масъул Мансур Бекмуродов туманда бўлди.\nИшчи гуруҳ билан ўтказилган ўрганишлар давомида одамларни қийнаётган ижтимоий муаммоларни жойида ҳал этишга алоҳида эътибор қаратилди.\nОлтинкўл маҳалласида яшовчи Гавҳаржон Қуролованинг турмуш ўртоғи ногирон. Оиланинг иқтисодий аҳволи ночор. Унинг ойлик коммунал тўловлари ҳомийлар томонидан шу ернинг ўзида тўлаб берилди, ўзи маҳалладаги “Элинза” хусусий корхонасига шу ернинг ўзида ишга жойлаштирилди. Уйининг том қисмини таъмирлаш учун ҳомийлик асосида 12 млн сўм ажратиладиган бўлди. Малоҳат Бобожонова Чўболончи маҳалласида истиқомат қилади. Боқувчисини йўқотган, 3 нафар фарзанднинг онаси Малоҳат Бобожонова "Аёллар дафтари"да рўйхатда туради. Унга даромадини ошириш мақсадида икки минг метр экин майдони ажратилган. “Мақсадбек-Азиз” фермер хўжалигига ишга жойлаштирилган, даромадига фермер томонидан 3 та бузоқ берилган. Шунингдек, ўрганишлар давомида Паҳлавон Махмуд маҳалласидан Саломат Йўлдошеванинг кредит тўлови учун амалий ёрдам берилди. Манғитлар маҳалласидан Жуманазар Авезовга икки бош қўй берилди.\nИшчи гуруҳ томонидан ўрганилган муаммолар, мурожаатлар жойида ижобий ечимини топиб, ўн нафарга яқин фуқароларни тиббий кўрикдан ўтказиш, даволаш бўйича вазифалар белгилаб олинди.\nТарқатиш: Апрель 26, 2021 - Автор: Umida Nurmetova


27 январь 2020, 21:30\n27 январь, душанба куни эрталаб Ўзбекистон ҳудудига Кавказ туманларидан кирган антициклон билан Қорақалпоғистон ва Хоразм вилоятида қисқа муддатли ёғингарчилик (ёмғир, қор) кузатилди.\nКуннинг иккинчи ярмида республиканинг айрим жойларида кучсиз ёғингарчилик (ёмғир, қор) бўлиши мумкин, фақат жанубда ва Фарғона водийси вилоятларида ёғингарчилик бўлмайди. Кундузги ҳарорат 2–7 даража атрофида бўлиши кутилмоқда, бу кўрсаткичлар кун меъёрларига яқиндир.\nЎзгидромет хабарига кўра, ҳафтанинг кўп қисмида мамлакат ҳудуди ана шу антициклон чегараси таъсирида бўлади. Шу сабабли республикада кам булутли об-ҳаво кузатилади, ҳавонинг совиши тунги ҳарорат 0–5 даража совуққача тушишига олиб келади, кундузи эса қуёш нурлари ҳароратни 4–9 даражагача илитади.\nИш ҳафтасининг охирига келиб юқори босимли майдон чекинади ва Туркманистон ҳудудидан чиқадиган нам ҳаво оқими натижасида об-ҳаво анча илийди. Тунги совуқ ҳам кучсизлашади, манфий ҳарорат ўрнини 0–5 даража илиқ эгаллайди, кундузи эса 7–12 даража илиқ бўлади.\nҲафта сўнггида ўртача кўп йиллик ҳарорат меъёрий кўрсаткичлардан 4–5 даражага юқори бўлади.\n14:23 Ўзбекистонда ҳафта давомида қандай об-ҳаво кузатилади?


Вафо ва садоқат тимсоли туғилган кун бугун\nAsosiy > Yangiliklar > Вафо ва садоқат тимсоли…\nБугун 1 март куни баҳорнинг илк кунларида республикамиз бўйлаб вафо ва садоқат тимсоли, Ўзбекистон халқ шоираси Зулфияхоним таваллуд куни кенг нишонланмоқда. Вилоят Маънавият ва маърифат марказида вилоят Хотин-қизлар қўмитаси, Ўзбекистон Ёзувчилар уюшмаси вилоят бўлими ва ҳамкор ташкилотлар билан биргаликда “Бахтим шул ўзбекнинг Зулфиясиман” деб номланган маърифий-маданий тадбир ўтказилди.\nТадбирда вилоятимизнинг таниқли ижодкорлари, “Зулфия” номидаги Давлат мукофоти совриндорлари, “Қизларжон” клубининг фаол аъзолари ва ёшлар иштирок этишди. Ўзбекистон Ёзувчилар уюшмаси вилоят бўлими раҳбари Ҳ.Ортиқбоева шоиранинг ҳаёт йўли, ижоди ҳақида тўхталиб ўтди.\nШунингдек “Зулфия” номидаги Давлат мукофотининг 2018 йил совриндори Мамирова Мадинахоннинг санъатидан тадбир иштирокчилари баҳраманд бўлишди.\n“Ёш ижодкорлар” ва “Қизлар” клуби аъзолари томонидан шоира ижодидан намуналар ўқишди. Тадбирда фаол иштирок этганларга Ўзбекистон Ёзувчилар уюшмаси вилоят бўлимининг эсталик совғалари-китоблар топширилди.


Ўзбекистон Мустақиллиги кунига: “Жаслиқ” колониясида қийноқлар ҳақида янги далиллар « Ўзбекистон Халқ Ҳаракати\nЎзбекистон Мустақиллиги кунига: “Жаслиқ” колониясида қийноқлар ҳақида янги далиллар\n02 September 2012 - 11:31\nЎзбекистоннинг шимоли-ғарбий қисмида жойлашган ҳамда кўпроқ “Жаслиқ” номи билан машҳур бўлган УЯ 64/71 колониясининг маҳбуслари ҳуқуқ ҳимоячиларга “жазони ўташ” муассасасида ҳукм сураётган турма маъмуриятининг зўравонликлари ҳамда инсон шахси ва иродасини синдиришга қаратилган ўта маҳоратли қийноқлар ҳақидаги янги далилларини тақдим этдилар. Шундай “маънавий “қийноқлардан бири – мамлакат президенти Ислом Каримовнинг асарларини мажбуран ўқитиш бўлиб қолмоқда. Доҳийнинг “ўчмас” асарларини ўқишдан бош тортганларни жисмоний қийноқлар кутаяпти…\n“Жаслиқ” колонияси маҳбусининг хатидан лавҳа\nЎзбекистоннинг шимоли-ғарбий қисмида жойлашган ҳамда кўпроқ “Жаслиқ” номи билан машҳур бўлган УЯ 64/71 колониясининг маҳбуслари Францияда жойлашган “ Марказий Осиё инсон ҳуқуқлари” ассоциациясига (Association Droits de l’Homme en Asie Centrale, AHRCA) инсон шахси ва иродасини синдиришга қаратилган ўта маҳоратли қийноқлар ҳақидаги янги далилларини тақдим этдилар. Ўзбекистонда мамлакат мустақиллигининг йигирма бир йиллиги нишонланаётган кун – 2012 йил 1 сентябрда ҳуқуқ ҳимоячи Надежда Отаева ўзининг веб-сайтида аноним маҳбусдан олинган мактубни ва унинг таржималарини эълон қилди.\nБу ҳодиса “Жаслиқ” колониясида 2011 йил декабрь ойида содир бўлган\n“2011 йилнинг декабрь ойида Жаслиқ зонасида содир бўлган воқелик. Жаслиқ зонасида кун тартибига бир соат призидентнинг китобини ўқиш киритилган. 7 отрядда ҳам ҳар кунгидек призидентни китоби угаловниклар томонидан ўқилаётганда, Қўқонлик Ортиқали (маҳбуснинг фамилияси мактубда кўрсатилмаган –таҳр.) бу ўқилаётган китоб ақидасига зид бўлгани учун, китобни эшитмасдан, шахсий иш билан машғул бўлганда: Призидентнинг китобини эшитмагани учун, уни дархол камерадан олиб чиқиб кетишган”, – дея ҳикоя қилади номи номаълум қолаётган мактуб муаллифи (мактуб орфографияси асл ҳолича келтирилган).\n“Зона тарбия ишлар бошлиғи Бердибоев Икром Қодирбоевич (номи ҳақиқий-таҳр.) Ортиқалига зулм қилишда шахсан ўзи турган. Оёғининг тагига 50 марта уринглар деб буюрган. Урганлар 30-40 марта урдик дейишса, яна президентнинг китобини эшитасанми йўқми деб сўраганда, Ортиқали яна аввалги сўзида турган. Бердибоев Икром Қодирбоевич яна оёғини тагига 20-30 марта уринглар деб буюрган. Ҳаммаси бўлиб 80 марта уришган. Ортиқалини оёғини таги ишиб товонларига сув йиғган. Юролмайдиган ахволда уни 10 кунга УЯ 64/71 Жаслиқ зонаси ёнига янги қурилган умурбодлик қамоқхона изоляторига норасмий тарзда ёпган. Шу масала бўйича 7 отряддан 4 кишини норасмий изоляторга ташлаган. Уларнинг талаби Ортиқалини умурбодлик изоляторидан, зона изоляторига олиб чиқишни талаб қилиб, очлик элон қилишган. 4 киши 4 кунгача очликда турганидан кейин Ортиқалини расмий изолятор қилияпмиз деб, зона сан-частига олиб кириб, ишган товонини кесиб, номига шахсий гигиена буюмларини қабул қилиб, зона изоляторига олиб ўтишган. 10 кунлик изолятордан сўнг, 7 отрядга олиб чиқишган. Шу каби зулмлар-таъзиқлар кунда давомли тарзда давом этяпти. 159-модда билан жазо муддатини ўтаётган махбуслар, норасмий тарзда тез-тез умрбодлик қамоқхона изоляторига ёпилмоқда. Бунга жавобан муассаса маъмурияти, “бизни умурбодлик қамоқ изоляторига олиб ўтиб, ёпишга қонуний асосларимиз бор” деб айтияпти”, – дея ёзилган мактубда.\nЭл орасида 64/71 колониясини Қорақалпоғистоннинг Жаслиқ поселкасида жойлашгани боис “Жаслиқ” деб атайдилар. Ҳуқуқ ҳимоячиларнинг таъкидлашича, бу колония давлат зўравонлигининг рамзига айланиб қолган. Бу ерда асосан Ўзбекистон Жиноят кодексининг тақиқланган ташкилотларга аъзолик, режимни танқид қилиш ёки терроризм каби моддалари билан айбланган маҳбуслар сақланади. Бу каби маҳкумларга амнистия камдан-кам ҳолатларда тегади. Кўп ҳолларда бу ердаги маҳбусларнинг муддатига янги муддатлар қўшиб берилади ва озодликка чиқарилмайди. Бу ердан чиққан маҳбуслар бошидан ўтган кечинмаларни эсламасликка ҳаракат қиладилар.\nБу колонияда қийноқлар одатий ҳолга айланган. Ассоцицияга маҳбусларга жинсий зўравонлик қўлланадиган камеранинг схемаси келиб тушган. Ушбу схемага шарҳ ёзган муаллифга кўра, бу камерада қурбонлар шунчалик расво қилиб ташланганки, уларни бошқа маҳбусларга кўрсатишдан қўрқишган. Уларни зудик билан бошқа колонияларга этап қилишган. БМТнинг қийноқлар бўйича Махсус воизи Тео ван Бовен 2002 йилда бу колонияга текширув билан келишидан олдин камерага олиб кирадиган эшикни бетонлаб ташлаганлар. Қурбонларнинг тақдири ҳанузгача номаълум.\nЖаслиқ колониясининг жуғрофий иқлими ҳам ўзгача. Ёзда бу ерда ҳаво ҳарорати 50 даражагача кўтарилади, қишда совуқ минус йигирмадан пастда юради. Бу ерда доим шамол эсади, сув тақчил, бори ҳам шўр. Бу ерда жазони ўтаган маҳбуслар оғир дардларга чалиниб, майиб бўлиб чиқадилар. Фермерлар ҳуқуқларининг таниқли ҳимоячи Ўзбекистон Инсон ҳуқуқлари жамиятининг аъзоси Аъзам Фармонов ҳам шу колонияда бўлиб чиққан.\nУшбу колония маҳбусларидан олинган ҳар қандай хабар ўзининг ўта шавқатсиз харакатери билан кишининг ақлини лол қолдиради. Қийноқларни амалга оширадиган одамларнинг номи келтирилган далиллар бебаҳо бўлиб қолаяпти. Убу одамлар ўз жиноятлари жазосиз қолишига тўлиқ ишонадилар .\n“Марказий Осиёда инсон ҳуқуқлари” ассоциацияси қайд этишича, Ўзбекистонда ҳуқуқ ҳимоячилар қийноқлар қўлланиши тўғрисидаги ҳолатларни текшириш имкониятига эга эмаслар. Расмийлар нафақат уларнинг фаолиятига тўсқинлик қиладилар, балки уларни таъқиб этадилар ҳамда ҳаракатларини чеклашга уринадилар.\nСўнгги беш йил давомида Ўзбекистонда 200 дан зиёд ҳуқуқ ҳимоячилар ва журналистлар таъқибларга учраганлар, улардан 16 таси озодликдан маҳрум этилган, дея эслатадилар “Марказий Осиёда инсон ҳуқуқлари” асоциациясининг фаоллари.


МИБ “Caravan Group”га тегишли ресторанларнинг аукционга қўйилишини изоҳлади - Халқ сўзи\n06 Декабрь, Жума\nМИБ “Caravan Group”га тегишли ресторанларнинг аукционга қўйилишини изоҳлади\n16:47 30 Май 2019 Жамият\nЎзбекистон Республикаси Бош прокуратураси ҳузуридаги Мажбурий ижро бюроси расмий ахбороти: Ижтимоий тармоқларда “Caravan Group” МЧЖ ресторанлари билан боғлиқ вазият борасида тарқалган маълумот юзасидан қуйидагиларни маълум қиламиз:\nТошкент туманлараро иқтисодий судининг (20.11.2018, 16.01.2019, 28.01.2019 ва 05.03.2019) қарорларига асосан қарздор “Kreative Studio Caravan” MChJ, “Protekt Konsalt” MChJ, “Caravan Group” MChJ va “Karavan Art” МЧЖлардан АТ “Асакабанк” фойдасига жами 15,5 млрд. сўм, АТБ “Капитал банк” фойдасига 3,7 млрд. сўм ва давлат фойдасига 77,2 млн. сўм ундириш, кредит қарздорлиги бўйича ундирувни жами баҳоси 21,6 млрд. сўмга тенг гаровда бўлган: Мирзо Улуғбек тумани, Шўртепа кўчаси 253-уй, Яккасарой тумани А.Қаххор кўчаси 25-уй, Тошкент вилояти, Бўстонлиқ тумани, Хўжакент мавзеси ҳамда Хўжакент ҚФЙ ҳудудида жойлашган бино-иншоотларга қаратиш белгиланган.\nИжро ҳужжатлари бўйича тегишли тартибда ижро ишлари қўзғатилиб, қарздор корхоналарга ижро ҳужжати талабларини бажариш учун 15 кунгача бўлган ихтиёрий муддатлар белгиланган ва қарор нусхалари тегишли тартибда корхона раҳбарларига топширилиб, улар хабардор қилинган. Шунингдек, ижро ҳаракатлари ҳақида шахсан Тимур Мусинга ҳам МИБ ходимлари томонидан тушунтириш берилган.\nҚарздорлар томонидан ижро ҳужжатлари талаблари ихтиёрий бажарилмаганлиги сабабли давлат ижрочиси томонидан мажбурий ижро ҳаракатлари олиб борилган. Қарздор корхона раҳбарининг Бюро ходимлари ҳаракатларига эътироз билдириши ўринсиз. Мажбурий ижро Бюроси мазкур қарздор корхонага нисбатан ижро ҳаракатларини фақатгина суд қарори ижросини қатъий таъминлаш доирасида амалга оширмоқда.\nМажбурий ижро ҳаракатлари давомида Яккасарой тумани А.Қаххор кўчаси 25-уй (Chelsea ARMS, баҳоси 4 млрд. сўм) ҳамда Тошкент вилояти, Бўстонлиқ тумани, Хўжакент мавзесида жойлашган (Cinaraʼs, 6 млрд. сўм) бино иншоотлар хатланиб, қарздор корхона раҳбарларига тегишли тартибда хабарнома юборилган ҳолда 14.05.2019 йилда электрон онлайн-ауктсион савдоларига чиқарилган. Ушбу кўчмас мулкларнинг аукцион савдолари жорий йилнинг 13 ва 14 июнь кунлари ўтказилиши белгиланган.\nЎзбекистонда яна бир янги енгил автомобиль ишлаб чиқариш йўлга қўйилди. Нархи 270 млн. сўмдан бошланади (ФОТО)\nЭркинжон Турдимов: “Бугун биз халқимизни тинглашни ўрганишимиз керак. Халқимизнинг дардига қулоқ тутишимиз керак”\nФарғонада бензиннинг нархи ўн минг сўмга чиқиб кетди. Савдо фақат нақд пулда амалга оширилмоқда\nБош прокуратура Жаҳонгир Ортиқхўжаев ва журналистлар ўртасидаги можаро бўйича баёнот берди\n“Российская газета”: “Шарқий экспресс”. Ёхуд Ўзбекистонда кадрлар сиёсати ва туризм инфратузилмаси қай аҳволда? Мутасаддилар жавоб берди\n02 Декабрь 2019


Nomura: рубль жуда қиммат ва Россия ҳукумати уни 13 фоизга арзонлатишга мажбур бўлади\n11:13 / 23.11.2015\nРубль жуда қиммат ва Россия монетар ҳукумати уни кучсизлантириш учун валюталар сотиб олиш мақсадида бозорга чиқаришга мажбур бўлади, дея ҳисобламоқда Япониядаги Nomura банки экспертлари.\nУлар фикрича, бу каби чоралар амалга оширилмаса, Россия захира фонди жуда тез тугаб қолади. Nomura таҳлилчилари 2015 йил охирига қадар рубль яна 13 фоизга кучсизланиши лозимлигини таъкидламоқда, шундагина етишмаётган бюджет тушумлари ўрни қопланади.\nBrent маркали нефть нархи рублда 2900 га қадар пастлади. Россиянинг Urals нефти бундан ҳам оғирроқ ҳолга тушди. Бюджет эса нефть баҳоси 3165 рубль атрофида бўлганида етишмовчиликларга дуч келмайди.\nБир неча кун муқаддам эса Россия банклари сўнгги 20 йил ичидаги энг йирик миқёсли инқирозни бошдан кечиргани маъдум бўлган эди. Шу сабабли ўтган ҳафтада Россия ҳукумати иқтисодиётни сақлаб қолиш учун валюта сотишга ваъда берди. Мазкур маълумотлар Россия бор-йўғи бир ой ичида ўз валюта захира фондининг 10 фоизини сарф қилгани ҳақида хабар қилинганидан сўнг тарқалди.


Шуҳрат Абдураҳмоновнинг айтишича, фуқароларнинг кўпчилиги ўз соғлиғига бефарқ ва йиқилиб қолмагунча тиббий текширувларга бормайди.\nЎзбекистон президенти Шавкат Мирзиёев раислигида соғлиқни сақлаш тизимини тубдан ислоҳ қилиш масалаларига бағишланган йиғилишда Андижон вилояти тиббиёт тизимида олиб борилаётган ишлар юзасидан ҳоким Шуҳрат Абдураҳмонов ҳам сўз олган.\nУ ўз сўзида вилоятда тиббий хизмат сифатини яхшилаш борасидаги ишлар юзасидан ҳисобот берар экан, президентга бир қатор таклифларини ҳам билдирган.\n«Ҳурматли президент, ҳозир биз тиббиёт тизимидаги квоталарни ўзимиз белгилай олмаймиз. Вилоятда кадрлар қаерга кераклигини биз ҳокимлар яхши биламиз. Шунинг учун, вазиримиз билан келишган ҳолда (Соғлиқни сақлаш вазири назарда тутилмоқда – таҳр) квоталарни ҳам шароитдан келиб чиққан ҳолда ўзимиз белгиласак.\nИккинчи таклифим: одамларимиз ҳозир соғлиғига жуда бефарқ. Улар аҳволи оғирлашиб йиқилмагунча тиббий текширувларга бормайди. Шунинг учун, ўйлашимча, фуқароларга тиббий текширувлардан ўтишни мажбурий қилиш керак. Шу тизимни рухсат берсангиз, Андижон вилоятида тажриба қилиб кўрсак», дея ҳокимнинг сўзларини келтирмоқда Kun.uz мухбири.\nПрезидент Мирзиёев ўз ўрнида бу таклифлар бўйича Соғлиқни сақлаш вазири тез орада вилоятга бориши, барча масалалар шундан кейин келишилган ҳолда, жумладан, Халқ депутатлари вилоят кенгаши қарори билан амалга оширилишини таъкидлаган.